Klnka dáva slnka aj v zime
Beznádejne vypredané záverečné vystúpenia detského folklórneho súboru Klnka v decembri mali januárové pokračovanie. Rovnako úspešné, farebné, „klnkárske“. V duchu svojho názvu odvodeného od rečňovanky - Klnka, klnka daj nám slnka, rozdali radosti a aj „slnka”. Je to tak už 37 rokov.
Foto: Ľubo Navrátil
Rok 2016 v znamení školstva. Opravy aj nová materská škola
Na školstvo pôjde tento rok viac peňazí. Najväčším investičným projektom  je nová materská škola. Pokračovať sa má aj s opravami školských budov, po hygienických zariadeniach prídu na rad aj kuchyne v školských objektoch .
Skoro dvesto detí bez miesta v materskej škole, sťažnosti, problémy v rodine, trápenia. Dostať dieťa do materskej školy v Dúbravke je pre mnohých sen, pre šťastnejších dôvod na oslavu. 
Tak skončil roky neriešený problém s nedostatkom miest v materských školách. Nové vedenie sa to rozhodlo zmeniť, pripravuje novú štvortriednu materskú školu, a preto sa aj celý tento rok nesie v znamení školstva.  „Nová materská škola na Fedákovej bude najväčší investičný projekt mestskej časti,“ hodnotí prednosta úradu Rastislav Bagar. „Dom kultúry je plánovaný ako väčší projekt, no ten sa asi nebude realizovať tohto roku.“
Zámer novej materskej školy má hotovú projektovú dokumentáciu, projekt teraz ešte prechádza posudzovaním, či spĺňa požiadavky predpisov z pohľadu hygieny. „Chceme mať istotu, aby spĺňal podmienky Regionálneho úradu verejného zdravotníctva,“ vysvetľuje prednosta. Po posúdení hygienických požiadaviek a zapracovaní prípadných zmien do projektovej dokumentácie zabezpečí mestská časť vypracovanie podrobnej projektovej  dokumentácie pre stavebné povolenie a realizáciu, následne prebehne verejná súťaž na dodávateľa stavby. 	    		   
 (lum)
Nová materská škola v Dúbravke je projektom takmer za pol milióna eur
„Nedá sa to urýchliť, nedá sa nová škôlka otvoriť skôr, kam máme dať deti?“ Znelo na tému Fedákova a materské školy aj na poslednom stretnutí obyvateľov so starostom Dúbravky pod názvom Na slovíčko. 

Dotácia z ministerstva
Prednosta vysvetľuje, že ide o zákazku, ktorá bude pravdepodobne prekračovať pol milióna eur. Proces výberu dodávateľa prác je tak zo zákona časovo náročný. Pri financovaní pomôže 160-tisíc eur, ktoré získala Dúbravka z mi-
nisterstva školstva na rozširovanie kapacít materských škôl, zvyšok bude musieť mestská časť pokryť zo svojho rozpočtu.
„Musíme robiť všetko v postupných krokoch, lebo na to, aby sme mohli vysúťažiť firmu, ktorá to bude stavať, musíme jej vedieť presne zadať zákazku, aby ju vedela naceniť. Pre kompletné nacenenie stavebných prác, dodávky zariadenia a vybavenia škôlky musíme mať vypracovanú celú projektovú dokumentáciu,“ hovorí prednosta. Dodáva, že mestská časť sa chce vyvarovať toho, aby musela dokumentáciu v budúcnosti prerábať. „Venovali sme jej preto veľa času, a viackrát sme to konzultovali s 
viacerými odborníkmi, aj s ľuďmi, ktorí pracujú v materských školách a aj s vedúcimi jedální.“ 
Prípadné neskoršie zmeny by mohli mať vplyv nielen na termíny, ale aj na navýšenie ceny stavby. Novú materskú školu by chcela Dúbravka otvoriť na jeseň tohto roku.

Budova chátrala
V budove na Fedákovej, kde má vzniknúť nová materská škola, fungovali od roku 2000 súkromné jasle, v roku 2009 sa však museli vysťahovať, lebo bývalé vedenie mestskej časti tu chcelo zriadiť domov sociálnych služieb pre seniorov. 
K tomu však nakoniec neprišlo a budova ostala chátrať. V časti sídlil ešte bytový podnik, ten sa vysťahoval uplynulé leto.
Prevažne prázdna a nevyužívaná budova prilákala bezdomovcov, roky sa neupravovala ani záhrada a okolie.  „Po prevzatí objektu sme riešili aj jeho zabezpečenie, vypratanie, vyčistenie. Dali sme tam vyrúbať kríky, výsadba okolo budovy sa rozrástla, terén bol neprehľadný a poskytoval útočisko rôznym ľuďom,“ vysvetlil Rastislav Bagar.
Okrem obnovy objektu tak plánuje mestská časť aj nutnú úpravu terénu a nové detské ihrisko v areáli.	        
Lucia Marcinátová
Opravy základných a materských škôl: Pokračujeme
Nielen nová materská škola, ale aj opravy dnešných školských budov. Dúbravka chce tento rok pokračovať v rekonštrukciách objektov, s ktorými začala vlani. Opravovalo sa v každej základnej škole mestskej časti a až v devia-
tich materských školách.
Oprava únikového schodiska, strechy, schodov, výmena okien, obnova poškodených omietok, výmena kotla, izolácia strechy, utesnenie zatekania či výmena podláh, svietidiel. To sú len niektoré z prác, ktoré v školských budovách prebehli v mi-
nulom roku.   Najviac opráv urobila mestská časť počas leta, keď deti prázdninovali. Pracovalo sa vtedy v šiestich materských a dvoch základných školách. K najdrahším patrili rekonštrukcie detských kúpeľní a toaliet.  „Pomohli nám aj dotácie, ktoré sa nám podarilo získať,“ hovorí Štefan Maceják, vedúci oddelenia školstva, kultúry a projektových činností. „Na ihriská Materskej školy Pri kríži a Švantnerova získala mestská časť dotáciu z Bratislavského samosprávneho kraja vo výške 8-tisíc eur, Materskej škole Cabanova pri opravách kúpeľní pomohla dotácia z úradu vlády.“ 
Aj Materská škola Ožvoldíkova bola úspešná v žiadostiach o dotáciu. Z projektu Krajšia škôlka získala od Bratislavského samosprávneho kraja dvetisíc eur, vďaka nim vymenila vnútornú presklenú stenu. Združenie rodičov materskej školy počas leta tiež riešilo opravy hracích prvkov a terénnych úprav školského dvora.

Havárie
„Riešili sme množstvo havarijných stavov školských objektov,“ hovorí prednosta úradu. Pomohla aj dotácia 20-tisíc eur na riešenie havárií od ministerstva školstva. Na stav školských budov v Dúbravke má podľa prednostu vplyv ich vek, pochádzajú zo 70-tych rokov, a aj celkové poddimenzovanie financovania samospráv.  „Do vienka dostali samosprávy budovy základných a materských škôl, na opravy im chýbajú peniaze, nie je to len problém Dúbravky. Predchádzajúce vedenie miestneho úradu niečo porobilo, ale je to o peniazoch.“ 
Terajšie vedenie preto vyčlenilo na školstvo viac než vlani, školstvo si dalo ako jednu zo svojich priorít.

Kachličky na kachličky
Po minulom vedení zdedila Dúbravka viaceré práce, rekonštrukcie, ktoré musela mestská časť vyreklamovať, alebo opravovať znova. Jedným z príkladov „nety-
pickej“ rekonštrukcie v minulosti je položenie nových kachličiek v sociálnych zariadeniach priamo na staré kachličky, bez ich odstránenia.
Mestská časť musela tiež napríklad zaplatiť pokutu takmer 2400 eur za neoprávnený odber elektriny v Materskej škole na Bazovského. Podobne bola problematická v mi-
nulosti aj nepodarená rekonštrukcia dvoch sociálnych zariadení s kúpeľňami pre deti Materskej školy na Švantnerovej ulici.  
Tento rok chce mestská časť pokračovať v rekonštrukciách kúpeľní v materských školách tak, aby postupne mali všetky škôlky vynovené sociálne zariadenia. „Chceme začať aj s rekonštrukciami školských kuchýň, mnohé sú totiž v stavoch, v akých boli postavené v 70-tych rokoch,“ hovorí prednosta.  “Vybavenie sme začali postupne obnovovať, no potrebujú rekonštrukcie podláh, stien, rozvodov.“	   
(lum)
Dúbravské školy? Zelené, zdravé, naše
Základné školy v mestskej časti sa zapájajú do rôznych projektov. Vďaka nim sa podarilo priniesť aj do Dúbravky certifikát Zelená škola, alebo vznikla ekoučebňa.
Desať materských a štyri základné školy s 83 triedami a 1868 žiakmi. Také sú dnes čísla dúbravského školstva. 
V rámci tohto roku nechce mestská časť len chystať novú materskú školu, ale uchádzať sa aj o ďalšie dotácie na rekonštrukcie i upriamiť pozornosť na samotného žiaka. Do života mestskej časti chce tak viac zapájať učiteľky, no aj deti. 
„Chceme to urobiť prostredníctvom rôznych aktivít, súťaží a projektov,“ hovorí Štefan Maceják, vedúci oddelenia školstva, kultúry a projektových činností. „Vznikli už pekné spolupráce, deti ochotne pomohli napríklad s originálnou výzdobou vianočného stromčeka pred Domom kultúry Dúbravka, výrobou srdiečok na Valentína, aktívne sa zapojili do zbierky pre zvierací útulok, prispievajú s rôznymi kultúrnymi programami, ale aj nápadmi v rámci literárnej súťaže, ktoré nás inšpirovali a inšpirujú.“
Najviac žiakov dnes chodí na Základnú školu Pri kríži, škola má až 596 školákov, ZŠ Sokolíkova 534 žiakov, ZŠ Beňovského 409 a ZŠ Nejedlého 329. 
Školské obvody pre jednotlivé školy sú určené všeobecne záväzným nariadením, podľa ktorého patria ulice k jednotlivým školám.  Rodičia však majú možnosť vybrať si školu podľa vlastnej preferencie. Dúbravské školy majú svoje špecifiká. Napríklad škola Nejedlého je Zelená a Zdravá škola, podobne do projektu zdravého životného štýlu sa zapájajú aj ostatné dúbravské školy.  Škola Pri kríži vlani otvorila novú Ekoučebňu v exteriéri, vydala úspešnú knižku List života. 
„Základná škola Sokolíkova zas bola v poslednom prieskume INEKO vyhodnotená ako šiesta najlepšia škola v Bratislavskom kraji a škola  Beňovského je známa tým, že sa aktívne zapája do rôznych prírodovedných súťaží a olympiád, kde vyhrávajú popredné miesta,“ dodáva Maceják. 
Každá škola v Dúbravke je iná, každá má svoje projekty, všetky deti v nej sú však naše. Onedlho ich čaká vysvedčenie, držíme palce.
Lucia Marcinátová
Na ZŠ Nejedlého vydávajú BLIK
Aj dúbravské školy majú svoje časopisy. Postupne nazrieme, čo sa v nich píše a ukážeme, ako vy- 
zerajú.

Školský časopis na Základnej škole Nejedlého nesie názov BLIK a vychádza už piaty rok. Každý rok vydáva škola štyri čísla z iniciatívy pani učiteľky Eva Jurenkovej a jej kolegýň Veroniky Chovancovej, Jany Kuťkovej a ďalších. 
Časopis prezentuje rôzne aktivity, jednotlivé triedy a píše aj o dôležitých udalostiach v škole a školskom živote  - začiatok školského roku, Vianoce a tradície Vianoc v Dúbravke, Veľká noc, Deň učiteľov, úcta k rodine a starším, Deň matiek, rôzne hlavolamy, bystré hlavičky, ba dokonca i narodeninové recepty.
Pani učiteľkám pomáhajú tvoriť časopis deti v novinárskom krúžku, ktorý je zameraný na tvorbu časopisu a písanie v novinárskom štýle.

Budúce novinárky
Zapojené sú triedy – 3. B, 4. A, 7. A, 5. A, no pridávajú sa aj ostatné.  Naj-
viac prispievajú školské redaktorky -  Nikol Holubková, Nina Dovalová, Miška Machalíková, Petra Noruláková, z ktorých možno raz vyrastú novinárky.
K úspešným tvorcom BLIKu patrí aj Terezka Moravčíková, ktorej báseň zo školského časopisu - Vďaka rodičom bola uverejnená  aj v časopise Život. 
ZŠ Nejedlého bola zapojená i do vý-
tvarnej súťaže pre všetky školy, ktorá mala názov Čaro ornamentu. V nej získala najviac ocenení. Výborne reprezentovali žiačky Kristína Bruzíková, Julka Sukhová, Dominika Janisceková a ďalšie, ktoré majú ocenené práce zverejnené i v časopise a ich ornamenty boli vy-
stavené i na vernisáži.
V rámci Roku Štúra si v škole uctili i jeho výročie mnohými podujatiami a výtvarnou súťažou, v ktorej práce Viktora Bázlika z 9. A a Ivana Kováča zo 7. A sú i na stránkach časopisu.
V predstavovaní časopisov budeme pokračovať v našich školách, dokonca i materských, aby sme aj touto cestou ukázali, aké máme šikovné deti, a čo všetko v našich školách robia.
Kveta Slyšková

"Valentín pre deti"
Strana Sieť pripravila na 13. 2. o 16:00 podujatie
"Valentín pre deti"
v Dome kultúry Dúbravka
Program:
● Predstavenie Koza rohatá
● Detské atrakcie
● Moderátor Ludwig Bagin
● Simona Petrík predstaví program Sieť rodina
Súťaž pre vodu už aj v Dúbravke
Navrhni, ako hospodárne zaobchádzať s vodou a získaj Cenu Nestlé vo výške 1100 eur.
Dúbravčania máte nápad v súvislosti s vodou, dažďami či šetrením? Nenechajte si ho pre seba. Práve váš návrh môže byť úspešný, urobíte niečo pre seba, no najmä pre svoje okolie, našu Dúbravku.
Ako už názov súťaže napovedá, má ísť o námety, návrhy možných riešení v súvislosti s vodou. Či už máte nápad, ako využiť dažďovú vodu, šetriť vodou, vytvoriť zelenú strechu alebo akési jazierko v jame, kde sa stále drží voda...
Inšpirácií sa medze nekladú. Podmienkou je len vek súťažiacich. Súťaž je určená mladým ľuďom do 30 rokov, návrhy na riešenie jednej zo štyroch modelových situácií alebo vlastný nápad možno zaslať do 22. februára 2016.
Súťaž organizuje Nadácia Ekopolis s finančnou podporou Nestlé.

Ako súťaž funguje?
• Samosprávy, mimovládne organizácie, školy a iné subjekty prihlásili reálne problémové situácie a ty im ich môžeš pomôcť vyriešiť. 
• Vyber si niektorú zo situácií alebo navrhni vlastný nápad.
• Do súťaže sa môžu zapojiť len mladí ľudia vo veku do 30 rokov. Viac informácií nájdeš v webe www.sutazprevodu.sk v sekcii Pravidlá.
• Až po registrácii budeš mať možnosť vidieť podrobnejšie informácie o problematických situáciách (zadaniach).
• Súťažný návrh môžeš spracovať ako jednotlivec, alebo pozvi ďalších kreatívcov z iných odborov. Tím môže mať maximálne 6 členov.
• Súťažný návrh môžeš až do odovzdania konzultovať a upravovať.
• Využi kontakt na zadávateľa situácie, ktorú si si vybral alebo sa poraď s mentorom na workshopoch, prípadne individuálne.
• Uzávierka súťažných projektov je 22. februára 2016 o 23:59.
• Do finále postúpi 6 projektov, ktoré budú autori prezentovať pred odbornou porotou. Pred finále si budeš môcť vyladiť svoju prezentáciu na prezentačnom seminári na konci marca 2016.
• Finále a ocenenie najlepších projektov sa uskutoční 22. apríla 2016.
Víťaz získa Cenu Nestlé v hodnote 1100 €. Druhé a tretie miesto bude ocenené finančnou odmenou v hodnote 550 € resp. 200 €.
• Všetky vypracované súťažné projekty budú odovzdané zadávateľom situácií. Ostáva na ich rozhodnutí, či projekt využijú a budú s tebou ďalej spolupracovať.
Viac  na  www.sutazprevodu.sk
Námety a inšpirácie pre vás:
1.       Dažďová voda v Tavarikovej osade -   je tu dlhodobý problém s vytápaním spodných pozemkov a znečisťovaním komunikácií nánosmi.
2.       Horanska studňa – prameň, ktorý vyvrel v oblasti tunaj-
šieho detského ihriska
 
Kontakt : Nadácia Ekopolis
Komenského 21
974 01 Banská Bystrica
www.sutazprevodu.sk
prevodu@ekopolis.sk
Dúbravka kliká za ihrisko
Desať nových ihrísk zvaných Žihadielko postaví na Slovensku spoločnosť Lidl. O jedno bojuje aj Dúbravka. Kde sa ihriská postavia, rozhodnú ľudia v hlasovaní.
Mnohé nemajú oplotenie či nové hracie prvky, v niektorých lokalitách Dúbravky chýbajú úplne. Ihriská. Takmer každodenná téma mladých rodín s deťmi na sídlisku. 
Vlani Mestská časť  Bratislava Dúbravka urobila veľkú kontrolu všetkých ihrísk, obnovila v spolupráci s Bratislavským samosprávnym krajom najvyužívanejšie detské ihrisko na Pekníkovej,  vďaka súkromnému investorovi  zrekonštruovala ihrisko na Homolovej a vytvorila nové na Ulici kpt. Rašu.  
Tento rok chce v skvalitňovaní ihrísk pokračovať.
Mestská časť sa preto zapojila do projektu firmy Lidl, ktorá na Slovensku postaví desať jedinečných ihrísk takzvaných Žihadielok. Deti v nich sa budú môcť hrať ako vo svete obľúbenej Včielky Maje a jej kamarátov.
O tom, kde ihrisko pribudne, rozhodnú obyvatelia hlasovaním na internete na stránke www.zihadielko.sk. Hlasovanie bude spustené 21. januára a hlasovať sa bude do 29. februára.  Záleží na každom hlase.
O desať ihrísk bude totiž súperiť až 96 miest. Podľa počtu obyvateľov sú rozdelené do piatich kategórií s cieľom umožniť čo najspravodlivejšie hlasovanie. To bude prebiehať v rámci týchto kategórií, pričom ihrisko získajú prvé dve mestá z každej kategórie.
Každý registrovaný účastník na stránke bude môcť raz za 24 hodín označiť svojho favorita, jeden hlas navyše môže každý deň získať, ak na stránke zvládne jednoduchú online hru. Priebežné poradie bude zverejnené a pravidelne aktualizované na stránke
www.zihadielko.sk. 
Víťazi budú známi najneskôr 14. marca. Ďakujeme za každý hlas.
(lum)
Odvoz starých spotrebičov počas celého roka
Zavadzia vám v pivnici stará práčka, chladnička či televízor?  
Objednajte si bezplatný a ekologický odvoz. Z každého vyzbieraného kilogramu venujeme 5 centov na podporu vybudovania výbehu vlkov v bratislavskej ZOO.
Priebežné termíny a objednávkový formulár na zberelektroodpadu.sk
Zberný dvor mesta
Zbaviť sa veľkorozmerného odpadu možno zadarmo v zbernom dvore OLO na
Starej Ivanskej ceste 2
Otváracie hodiny:
Pondelok – Sobota:    
08:00 – 18:00 
Nedeľa a sviatky:        zatvorený!
Podmienky vstupu:
trvalý pobyt v Bratislave, príp. preukázanie vlastníctva k nehnuteľnosti v BA, vyplniť formulár návštevníka, 
plniť pokyny obsluhy
www.olo.sk
Poslanecké dni  vo februári
Žatevná 2, prízemie, kanc. č. 2, od 17.00 – 18.00

1.  február -  Tomáš  Husár, Juraj Horan 
8. február – Peter Illý, Jurajj Káčer
15. február – Peter Klepoch, Ľuboš Krajčír
22. február – Martin Mlýnek, Dušan Mikuláš
29. februára - Igor Mravec, 
Matej Nagy

Miestne zastupiteľstvo
Dúbravskí poslanci zasadnú 
9. februára v KC Fontána
 o 15:00
Zastupiteľstvo sa bude dať sledovať online prostredníctvom 
dúbravskej televízie.

Harmincova má len na projekt, zelenú dostal zberný dvor
Rozpočet hlavného mesta sa týka aj Dúbravky. Mestskú časť čaká modernizácia trate, aj výstavba nájomných bytov.
Hlavné mesto bude v tomto roku hospodáriť s rozpočtom 280 823 298 eur. Na poslednom minuloročnom zastupiteľstve o tom rozhodli bratislavskí poslanci. Viac peňazí má ísť na sociálnu pomoc a sociálne služby. 
Dúbravky sa týkajú viaceré oblasti, mestskú časť ovplyvnia napríklad nové nájomné byty, ktoré tu chce mesto stavať, ale aj nový zberný dvor či modernizácia Karlovesko-dúbravskej električkovej radiály.

Cyklochodník a Harmincova
„V prijatom rozpočte na budúci rok sú aj peniaze na rozšírenie Harmincovej ulice, no zatiaľ len na projekt,“ približuje Juraj Káčer, mestský a dúbravský poslanec. Na Harmincovu je tak aktuálne vyčlenených 250-tisíc eur. Cesta by sa mala v budúcnosti rozšíriť na štyri pruhy, mesto však musí urobiť novú projektovú dokumentáciu, brzdou dopravného projektu sú nevysporiadané pozemky. Vedenie Dúbravky sa snaží dlho sľubovaný projekt rozšírenia Harmincovej na meste rozhýbať, riešiť sa musí aj v súvislosti s plánovanou výstavbou v lokalite.
Dopravu v Dúbravke ovplyvní aj modernizácia ďalšieho úseku električkovej trate, pracovať sa bude v úseku Bagarova – PKO (tunel). 
Čo sa týka cyklodopravy, tak v súvislosti s Dúbravkou mesto vyčlenilo peniaze len na projektovú dokumentáciu cyklochodníka Dúbravka – Lamač. Poslanec Juraj Káčer hodnotí mestskú cyklistickú dopravu v súvislosti s tohtoročným rozpočtom ako značne poddimenzovanú.

Zahusťovanie - nájomné byty
Dobrou správou pre mestskú časť aj okolie sú peniaze na zberný dvor. Mesto na nový zberný dvor vyčlenilo na tento rok 150-tisíc eur, počíta však so spoluúčasťou mestskej časti. Dúbravka aktuálne hľadá vhodný pozemok.
Ďalšia pozitívna zmena bude v rámci opráv ciest a chodníkov, ktoré sa v meste plánujú v celkovej hodnote 1,46 mil. eur.
Mesto chce tento rok spustiť aj výstavbu nájomných bytov pre obyvateľov z reštituovaných domov. Po ukončení verejného obstarávania na výber zhotoviteľa a pridelení štátnej dotácie plánuje v Dúbravke postaviť bytový dom so 68 bytmi na ulici Pri kríži. Vyčlenilo na to 1, 7 milióna eur.
Téme výstavby nájomných bytov v Dúbravke sa chceme venovať samostatne v niektorom z budúcich čísel.	      
Lucia Marcinátová
Plány mesta: Parkovanie, trať, opravy ciest
Primátor Bratislavy Ivo Nesrovnal hodnotil začiatkom januára uplynulý rok a načrtol aj plán na ten aktuálny.
Rok 2015 považuje primátor Bratislavy Ivo Nesrovnal za stabilizačný. Na magistráte riešili podľa neho nezvládnuté zdedené projekty. 
„Našli sme aj odvahu na prijatie razantných riešení, ktoré nastavili procesy na magistráte, v mestských podnikoch, v oblasti dopravy, či financovania mesta.“
Najvýraznejšími výzvami minulého roku boli dokončenie stavebných prác na električkovej trati do Petržalky a postavenie Starého mosta.  Nesrovnal hovoril aj o ukončení roky trvajúcej patovej situácie s chátrajúcim objektom Parku kultúry a oddychu. Mesto podľa primátora nastavilo podmienky pre rozvoj mobility, dopravy, zintenzívnilo práce na komplexných opravách komunikácií a revitalizácii verejných priestorov. V minulom roku tiež rozbehlo projekty zame-
rané na čistotu v meste, aktivity v boji proti vizuálnemu smogu, či graffitom. 
„Okrem iných sme otvorili aj tému nespravodlivého financovania Bratislavy. Spoločne so starostami mestských častí a predsedami poslaneckých klubov sme pripravili Bratislavskú deklaráciu, ktorá defi-
nuje základné opatrenia na to, aby bola Bratislava systémovo financovaná,“ hovorí primátor Nesrovnal.  „Tento rok stoja pred nami mnohé výzvy. Tými najvýraznejšími je nepochybne prijatie jednotnej parkovacej politiky či modernizácia električkových radiál tak, aby sme zatraktívnili verejnú dopravu. Rovnako dôležitými je dokončenie prepojenia Petržalky s centrom mesta električkou a pokračovanie v ďal-
šom budovaní radiály na petržalskej strane.“
Bratislavu v roku 2016 čaká rola hlavného mesta Európy v rámci predsedníctva Slovenska v Rade Európskej únie, na ktorú sa mesto dôsledne pripravuje. S finančnou podporou vlády pripravuje magistrát opatrenia na opravy ciest, revitalizáciu verejných priestorov, opravu kultúrnych a spoločenských miest nášho mesta. „Už teraz vieme, že to prinesie viaceré obmedzenia, a tie sa nezaobídu bez porozumenia a spolupráce nielen odborných zložiek, ale aj občanov,“ dodal primátor.                                  
(lum)
Ohlásiť pobyt možno už aj u nás
Prechodný či trvalý pobyt ohlásite už aj v Dúbravke v budove miestneho úradu na Žatevnej 4.
Mestská časť Bratislava Dúbravka  má svoju ohlasovňu pobytov. Za prihlásením trvalého či prechodného pobytu tak už ľudia nemusia chodiť nikam ďaleko, všetko sa dá vybaviť na miestnom úrade v budove na Žatevnej 4 v čase  úradných hodín, čiže v pondelok, stredu a vo štvrtok.
Okrem ohlásenia trvalého či prechodného pobytu v mestskej časti sa dá pobyt aj zrušiť, odhlásiť sa z pobytu v zahraničí či pobyt potvrdiť.
Na vybavenie trvalého pobytu je potrebný platný občiansky preukaz alebo potvrdenie o občianskom preukaze, platný cestovný doklad Slovenskej republiky alebo osvedčenie o štátnom občianstve SR nie staršie ako šesť mesiacov, ak ide o návrat z cudziny a ak ide o dieťa mladšie ako 18 rokov, rodný list a prítomnosť zákonného zástupcu  s platným občianskym preukazom.
Potrebný je aj originál výpisu z listu vlastníctva alebo rozhodnutie o povolení vkladu. Ďalšie doklady sú potrebné, ak sa zmenil rodinný stav, čiže pri svadbe alebo rozvode. 
V prípade, že pri nahlasovaní trvalého pobytu nejde o vlastníka alebo spoluvlastníka alebo o manžela, manželku či nezaopatrené dieťa, je potrebné priniesť aj písomné potvrdenie o súhlase s prihlásením občana na trvalý pobyt. Potvrdenie musí mať osvedčené podpisy všetkých vlastníkov či spoluvlastníkov nehnuteľnosti, prípadne vlastníci môžu dať súhlas priamo na ohlasovni pobytov.
Všetky doklady sa predkladajú v origináloch, slúžia len k nahliadnutiu. Správny poplatok za potvrdenie či oznámenie pobytu je 5 eur.
Podrobnosti a presné informácie, čo potrebujete, nájdete na webovej stránke mestskej časti dubravka.sk v sekcii Potrebujem vybaviť.                      
(lum)

Lanovka z Dúbravky až na Hrad i lietajúce auto
Ako vidia dopravnú budúcnosť naše deti? Odpoveď dávala súťaž a diela, ktoré vznikli.
Autobus, ktorý lieta, električka premávajúca po lane, pohodlná MHD, ktorá nestojí v zápchach či lanovka z Dúbravskej hlavice až na Hrad. Tak vidia verejný dopravný prostriedok budúcnosti naši najmenší, čiže dúbravskí škôlkári a školáci. Na jeseň minulého roka sa v rámci súťaže, ktorú organizovalo Oddelenie školstva, kultúry a projektových činností v spolupráci s Dúbravskými novinami, zahrali na dopravných inžinierov, dizajnérov, vynálezcov. A o tom, že ich bolo dosť, svedčila počas januárovej vernisáže aj plná galéria Domu kultúry Dúbravka. 
Na dopravné a výtvarné riešenia malých Dúbravčanov boli zvedaví nielen ich rodičia, ale aj vedenie mestskej časti, starosta Martin Zaťovič s manželkou Zdenkou a jeho zástupca Ľuboš Krajčír.
Do súťaže sa zapojili tri materské a jedna základná škola – MŠ Cabanova, MŠ Ožvoldíkova, MŠ Švantnerova a ZŠ Nejedlého. Každá zo škôl si na úvod vernisáže pripravila aj niečo pre hostí.  Deti tak neboli len výtvarníkmi, dizajnérmi, ale aj tanečníkmi, recitátormi či spevákmi.  
Po kultúrnom programe sme pristúpili k vyhodnoteniu, vybrať zo stovky zaujímavých a jedinečných prác bolo ťažké. Ohodnotili sme preto jednu z každej zapojenej materskej školy a jednu z prvého a druhého stupňa školy. Udelili sme aj špeciálnu cenu za 3D objekt. Každý malý tvorca si však odniesol maličkosť a veríme, že aj dobrý pocit. Súťaž totiž nemala vybrať víťazov, ale otvoriť s našimi najmenšími tému ekológie, problémov a riešení v doprave.              
 Lum
Ocenení vo výtvarnej súťaži

Samuel Hromádka  – za návrh ako sa dostať lanovkou z Dúbravskej hlavice na Hrad
MŠ Ožvoldíkova  

Olívia Kernová – Aero stanica – za prepracovanie a nápad
MŠ Švantnerova 
 
Veronika Sabová – za návrh, že v budúcnosti sa budú dopravné prostriedky usmievať a jazda MHD bude super veselá...
MŠ Cabanova 

Saška Dovalová - za komiksové podanie a riešenie dopravnej zápchy
ZŠ Nejedlého – I. stupeň 

Petra Noruláková – za návrh komfortnej MHD, jazda MHD v znamení pohody a zábavy..
ZŠ Nejedlého – II. stupeň 

Cena Dúbravských novín 
za 3D prácu
Miško Mendel - MŠ Ožvoldíkova – Auto s krídlami – ocenenie nápadu, prevedenia, prepracovanosti 

Ceny do súťaže venovala predajňa BMBIKE Bicykle u Mira, ktorá v mestskej časti podporuje malých aj veľkých cyklistov.   
Dobroty na vernisáž venovala Naša pekáreň, malá ale pravá z OC Saratov.
Pátrač Tino zagratuloval víťazom
Deti z Materskej školy Ušiakova uspeli v súťaži Pátrača Tina a Dúbravských novín.
„Prečo máš taký veľký nos, prečo máš také veľké oči?“ Pýtali sa deti z Materskej školy Ušiakova Pátrača Tina, ktorý sa jedného dňa objavil u nich v materskej škole. „Aby som všetko dobre videl a do všetkého vopchal svoj zvedavý nos,“ odpovedal im Pátrač Tino. 
Radosť detí bola preveľká, a to hneď dvojnásobná. 
Nielen, že za škôlkarmi prišiel Pátrač Tino osobne, ale im aj zagratuloval ako víťazom. Malí pátrači totiž správne odpovedali na otázku Pátrača Tina v Dúbravských novinách. Osobne vypátrali, akej lokalite je venovaná náučná tabuľa pred Miestnym úradom Dúbravka na Žatevnej 2. Vy to viete?
Možnosti boli tri 
A) Villa Rustica		
B) Devínska Kobyla		
C) Stará Dúbravka
Pátrač Tino priniesol deťom odmeny, samozrejme v pátračskom duchu, a zagratulovať im prišiel aj starosta Dúbravky Martin Zaťovič. Podobne ako každý malý pátrač si dal s Pátračom Tinom veľké „ťap“, čiže ruku „na to“, aby podobne úspešne pokračovali aj v ďalšom pátraní.
Pátrač Tino je zábavno-vzdelávacou hrou s pátračskými brožúrkami, vznikol v Dúbravke v roku 2013 a dnes už baví a učí tisíce detí aj mimo Brati-
slavy. 			 
  (lum)
Do Materskej školy Švantnerova zavítajú kalifornské dážďovky
Do Materskej školy Švantnerova zavítajú kalifornské dážďovky
Environmentálny projekt
Dúbravská Materská škola Švantnerova sa rozhodla zapojiť do projektu, ktorým sa ovplyvní a usmerní hodnotová orientácia dieťaťa smerom k environmentálne uvedomelému spô-
sobu života. Na základe prakticky 
získaných skúseností ich bude smerovať k udržateľnému rozvoju spoločnosti.

Kamarátky dážďovky
Grant sme získali od Nadačného fondu Telekom pri Nadácii Pontis, ktorým rozšírime materiálne vybavenie školy o kompostér, vermikompostér, vyvýšené záhony, drvič záhradného odpadu. Dôležitým prvkom vybavenia sú kamarátky, na ktoré sa deti tešili najviac. Sú nimi kalifornské dážďovky. Dodaniu predchádzalo veľa zvedavých otázok: Aké budú? Čím sa živia? Načo k nám prišli? Ako sa budeme s nimi rozprávať, po anglicky? 

Využiť záhradný odpad
V piatok15. januára 2016 sme s projektom Ako sa dostali dážďovky do materskej školy začali. 
Radoslav Košík z firmy JRK Waste Management zavítal medzi deti a predviedol im drvič záhradného odpadu a využitie posekaných haluzí ako základ do kompostéru. Deti si vyskúšali kompostér na pózovanie pred objektívom fotoaparátu.
Potom pán Rado zložil domček pre dážďovky. Na olovrant zozbierali deti prvé odpadky z jabĺčok  a využili ich ako potravu pre naše nové kamarátky. Život dážďoviek deti  poučí o význame drobných živočíchov pre 
bioodpad, v praxi si to vyskúšajú na jar, keď začneme spoločne s rodičmi zakladať vyvýšené záhony. 
Chceme našich malých naučiť využívať prírodný odpad na kompost a vermikompostér na pozorovanie významu dážďoviek pri spracovaní 
bioodpadu.

Zdravie z vlastnej záhrady
Najbližšie nás čaká stretnutie s Hankou Sekulskou, autorkou knihy Darujme si zdravie z vlastnej  záhrady. Pani Hanka nás odborne zasvätí do témy  ako si môžeme premeniť aj našu školskú záhradu na zdravú. Už sa tešíme na teplejšie počasie, aby sme sa pustili do premeny našej záhrady. Deti budú mať možnosť v rámci edukačných činností pozorovať mikroskopom, experimentovať a poznávať život dážďoviek a iných drobných živočíchov, rast rastlín v zemine s kompostom a bez, fotografovať a sprostredkovávať výsledky rodičom a verejnosti. Záverom projektu vytvoria baner o projekte s odkazom pre budúcnosť. Zložíme vlastnú báseň či pieseň o dážďovke.
Gabriela Strýčková,  riaditeľka MŠ Švantnerova 
Čas bálov a plesov? Nielen zábava, ale aj bezpečnosť
Dnes píšu naši dobrovoľní hasiči na tému: Požiarna bezpečnosť na plesoch a akciách s väčším počtom osôb. Upozorňujú na potrebu únikových ciest.
Na úvod roka sa tradične začína spoločenská sezóna rôznych plesov a iných veľkých spoločenských udalostí.  Pri tejto príležitosti dobrovoľní hasiči radi pripomenú organizátorom, ale aj účastníkom takýchto podujatí  niektoré povinnosti vyplývajúce  z platnej právnej úpravy na úseku ochrany pred požiarmi. 
Každá akcia, či už kultúrna, spoločenská alebo športová, sa môže konať len v stavbách, ktoré sú na to určené. Čiže v budovách, ktoré majú dostatočný počet aj kapacitu únikových ciest, a spĺňajú aj ďalšie požiadavky požiarnej bezpečnosti, ktoré boli pre organizovanie 
takýchto podujatí skolaudované príslušným stavebným úradom. 
  
Povinnosti organizátorov
V priebehu akcie sú organizátori alebo prevádzkovatelia okrem iného povinní zabezpečiť predovšetkým trvalo voľne otvárateľné únikové východy, dbať na ich označenie bezpečnostnými symbolmi, mať dostatok hasebných prostriedkov, preškolené protipožiarne asistenčné hliadky a podobne. 
Počet účastníkov podujatia nesmie byť v žiadnom prípade väčší, ako je hodnota kapacity stanovená v projektovej dokumentácii objektu. 
Ak ide navyše o vystúpenia, pri ktorých sa používa otvorený oheň a podobne, je organizátor povinný vykonať ďalšie bezpečnostné opatrenia. Prísne  zakázané je  plnenie balónikov stlačenými plynmi, ktoré v zmesi so vzduchom tvoria výbušnú alebo horľavú zmes (napríklad vodík, acetylén). Takto naplnené balóniky nesmú byť používané ani ako výzdoba v sále. 
Povinnosti organizátorov akcií s väčším počtom osôb (vo väčšine prípadov ide o účasť viac ako 200 osôb), sú bližšie špecifikované vo Vyhláške MV SR č. 121/2002 Z. z. o požiarnej prevencií, v znení neskorších predpisov, ktorá ustanovuje striktne  podmienky zabezpečenia požiarnej ochrany pri akciách, ktorých sa zúčastňuje väčší počet osôb a ďalej vo všeobecne záväznom nariadení obce. 

Stop horľavým látkam
Ďalšie povinnosti organizátorov (prevádzkovateľov) vyššie uvedených akcií upravuje Vyhláška MV SR č. 94/2004 Z. z., v znení neskorších predpisov, ktorou sa ustanovujú technické požiadavky na protipožiarnu bezpečnosť pri výstavbe a užívaní stavieb. 
Podľa tohto dokumentu nad miestami, kadiaľ unikajú osoby, v celom podhľade a priestore pod stropom zhromažďovacieho priestoru nesmú byť použité horľavé látky alebo látky, ktoré pri horení alebo tepelnom rozklade odkvapkávajú alebo odpadávajú (napr. polystyrén, polyetylén). 
„V prípade, ak priestor nie je určený na zhromažďovanie väčšieho počtu osôb, platí pravidlo, že v iných priestoroch, určených pre viac ako 10 osôb, nesmú byť použité horľavé látky na viac ako 
30% plochy pod stropom, pri čom tieto nesmú byť inštalované v priestore predo dvermi  a za dverami, a to v ploche zodpovedajúcej trojnásobku šírky dverí vymedzenej časti kruhu k osi dverí. Rovnako nad vonkajším zhromažďovacím  priestorom nesmú byť použité horľavé látky alebo látky, ktoré pri horení alebo tepelnom rozklade odkvapkávajú  alebo odpadávajú.” 

Pozor! Únik musí byť možný
Potrebné je zdôrazniť, že citovaná vyhláška je nadradená nariadením kraja alebo všeobecne záväzným nariadením obce, ktoré nemôžu stanoviť nižšiu úroveň bezpečnosti. Organizátor podujatia je tiež povinný nezačínať akciu pri zistení akýchkoľvek nedostatkov v dodržiavaní podmienok požiarnej bezpečnosti, ktoré nemožno odstrániť pred jej začatím, akciu prerušiť a ukončiť pri bezprostrednom nebezpečenstve vzniku požiaru a najmä v prípade znemožnenia úniku alebo evakuácie osôb. 
Nesmieme zabudnúť, že organizátori akcií majú povinnosť primeraným spôsobom a v potrebnom rozsahu oboznámiť účastníkov podujatia aj účinkujúcich s ustanovenými opatreniami na zabezpečenie požiarnej ochrany. Ide najmä o informácie o smerovaní únikových ciest, umiestnení hasiacich prístrojov, o označení únikových východov, prípadne o vyznačení zákazov fajčenia alebo vyhradených fajčiarskych kútikov a podobne. Účastníci akcie sú povinní stanovené pokyny rešpektovať. 
Ak pôjdete na podobné spoločenské akcie, informujte sa o základných bezpečnostných opa-
treniach ustanovených ich organizátorom. Nezabudnite, že chránite najmä život a zdravie seba a svojich blízkych.   
Bc. Matej Filípek,  veliteľ Dobrovoľného hasičského zboru obce       
Plány a hodnotenia našich seniorov
Miestna organizácia Jednoty dôchodcov v Dúbravke  na výročnej členskej schôdzi hodnotila svoju činnosť za rok 2015. 
Na pracovnom zasadnutí 13. januára  sa zúčastnilo 129 členov, čo je nadpolovičná väčšina všetkých zaregistrovaných členov. 
S pozdravom vystúpili aj vzácni hostia mestskej časti – starosta Martin Zaťovič, jeho zástupca Ľuboš Krajčír a Nadežda Lišková, vedúca oddelenia sociálnych veci a zdravotníctva. Na schôdzi okrem iného sme sa poďakovali Anne Řehuřkovej za dlhoročnú prácu hospodárky.  Uznesením bol schválený návrh plánu činnosti na I. polrok 2016.
	  Ján Molnár,   predseda 	         MO JDS Dúbravka 
                              
Marec 
• MDŽ v spolupráci s Miestnym úradom 
• Veľkonočné sviatky – Výstava 
• Jarné upratovanie              
Apríl 
• 21. apríl - jednodenný vlakový výlet na hrad Beckov 
Máj
• Deň matiek a športový deň seniorov v spolupráci s Radou seniorov a Miestnym úradom
• 11. máj - Členská schôdza MO JDS  Bratislava IV – Dúbravka zameraná na májové dni
• 19. máj - Jednodenný vlakový výlet do Komárna                                                                                                                         
Jún 
• 9. jún - Jednodenná autobusová exkurzia na vodné mlyny pri Malom Dunaji  do Štúrova a Ostrihomu     
Bezplatné poradne pokračujú
Od februára bude Bezplatná právna poradňa v budove miestneho úradu na Žatevnej 2 fungovať opäť v plnom režime, čiže raz do týždňa, každú stredu od 14-tej do 17-tej. 
Okrem nej radí Dúbravčanom aj Bezplatná sociálno-právna poradňa. Určená je najmä nízkopríjmovým skupinám, nezamestnaným, sociálne slabším, týraným ženám či bezdomovcom. 
K dispozícií je každý druhý pondelok v mesiaci, od 10-tej do 12-tej doobeda. Vo februári sa dá na Žatevnej 2 navštíviť 8. a 22. februára.  Novú službu sa Dúbravka rozhodla otvoriť po častých otázkach a problémoch obyvateľov, ktorí prichádzali do bezplatnej právnej poradne. V poradni podáva pomocnú ruku zadarmo bezplatne Dúbravčanka Matilda Križanová, ktorá roky pôsobila v sociálnej oblasti. Hovorí, že chce pomáhať v komornej „neúradnej“ atmosfére.    
(lum)
Pán Oswald, ďakujeme
Milí Dúbravčania, bolo správne rozhodnutie pre seniorov v Dúbravke,  osláviť vianočné posedenia  spoločne v Kultúrnom centre Fontána na Ožvoldíkovej ulici alebo v denných centrách. Potvrdili to aj naši seniori svojou neočakávane veľkou účasťou. 
Bohaté občerstvenie a krásny program, spokojní boli všetci. O naozaj umelecký zážitok sa zaslúžil aj náš sused Dúbravčan,  Mgr. art. Peter Oswald, dlhoročný sólista operety Novej scény a Opery SND. Potešil nás nielen krásnymi vianočnými melódiami ale aj jeho obľúbeným repertoárom operetných árií a piesní Gejzu Dusíka i neapolských piesní. 
Nikto by neveril, že tento šarmantný spevák s krásnym lyrickým tenorom už bude mať 70 rokov. Jeho Ave Maria Ch. Gounoda, ktorú okrem iného zaspieval na Vianočnonovoročnom koncerte v kostole sv. Kozmu a Damiána, bola skutočnou modlitbou. 
Je pozoruhodné, že tento všestranný umelec svoje vystúpenie sám sprevádza na klavíri, vtipne komentuje a tiež recituje.  
Pán Oswald, za všetky denné centrá ako aj spoločenské organizácie vám z celého srdca ďakujeme a želáme veľa zdravia. Dúfame, že sa  na vašich  vystúpeniach zasa čoskoro stretneme.
 Elena Poláková, vedúca Samosprávy DC 3
Zo života DC na Bazovského 
Klubová činnosť v Dennom centre 3 na Bazovského 21 sa po Novom roku rozbehla. Veľmi obľúbené sa stali kartové hry slúžia na udržiavanie mozgu v stálej bdelej činnosti. Centrum okrem toho zorganizovalo počas januára burzu kníh. Knižky dopĺňalo podľa toho, čo Dúbravčania priniesli. 
Záujem o aktivitu mali seniori už hneď prvý deň.
Rozália Svíteková, vedúca DC 3

Klub dúbravských turistov otvoril tohtoročnú sezónu
Stretnutie: každú sobotu o 9.00 hod.
pred Domom kultúry Dúbravka
Pridať sa môže každý
Neprehliadnite!
Opatrovateľská služba v domácnosti a dovoz obedov
 0905 733 730 v pracovných dňoch  od 7.30 hod. - 17.00 h.
Legendárna trénerka Ondreja Nepelu Hilda Múdra:
V Dúbravke som doma od vzniku sídliska
Na zvončekoch paneláku na Bagarovej upútajú hneď dve mená Nepela, Múdry. Niet pochýb sme tu správne. Hildegard Klimpel alebo ako ju väčšina pozná Hilda Múdra, alebo teta Hilda, oslávila na Nový rok 90tku. Zaželať veľa zdravia a poďakovať za výkony, športové, trénerské a ľudské sme prišli aj so starostom Martinom Zaťovičom, jeho zástupcom Ľubošom Krajčírom a poslancom Igorom Mravcom.
S úsmevom nás privítala energická pani, legendárna trénerka korčuliarskeho majstra. Vedie nás do izby, kde vidno rotoped, ponúka papuče a usádza nás do kresla. Tak začalo stretnutie a debaty o korčuľovaní, olympijskom víťazovi - Ondríkovi, ktorého trénovala, viedla i vychovávala pätnásť rokov, no aj o Viedni, Bratislave a Dúbravke.
V rámci vášho jubilea s vami robili rozhovor mnohí novinári z denníkov, televízie aj webových portálov, už ste asi odpovedali na všetko, isto sa vás ale nepýtali na Dúbravku. Ako dlho tu žijete?
„Odkedy sa Dúbravka postavila a som tu veľmi spokojná. Byt sme dostali aj s Ondrejom Nepelom, keď bol prvýkrát majstrom Európy. Vybrala som ho, lebo sa mi páčilo, že k bytu je špajza a šatník, navyše nie je ďaleko od mesta a zároveň v prírode.“

Býva tu ešte aj Ondrejova sestra?
„Áno, Ondrej dostal byt nad nami. Len jeho sestra sa dnes na mňa hnevá, lebo je tu zima. Stromy za tých 30 rokov vyrástli a neprejde do bytu slnko.“

Narodili ste sa vo Viedni, kde sa cítite byť doma?
„Doma som tu, v Dúbravke, v Bratislave. Vo Viedni už nemám nikoho, bola som jedináčik,  rodičia mi zomreli. Viedeň sa mi samozrejme páči, nedávno sme tam boli so synom na predstavení a moja dcéra kedysi vo Viedni študovala. No a vo Viedni ma nepozná nikto, v Bratislave každý tretí.“

Vďaka Ondrejovi Nepelovi a jeho krasokorčuliarskym úspechom.
„Ondrej nemal iného trénera len mňa, obstarala som mu aj miesto v ľadovej revue, kde pôsobil ako profesionálny krasokorčuliar a aj trénerské miesto v Mannheime v Nemecku. Bola som pri ňom aj s jeho mamou, keď zomieral...“

To muselo byť pre vás ťažké....Aký bol Ondrej Nepela?
„Bol veľmi usilovný, nemal veľký talent, no cez usilovnosť sa dostal ďaleko, veľa trénoval. Pri povinných jazdách bolo treba usilovnosť a tú on mal. Mnohí talentovanejší, nemali takú trpezlivosť.“

Dá sa teda povedať, že trpezlivosť robí víťazov?
„V tom čase áno, dnes je to iné, povinné cviky sa nejazdia, treba precítiť hudbu.“

Práve pre tú trpezlivosť ste si vybrali Ondreja Nepelu?
„Ja som si ho nevybrala, všetko bola náhoda. Trénovala som a prišla za mnou pani Nepelová, či by som sa nepozrela na jej syna, tancoval v prípravke už 14 dní a nikto sa na neho ani nepozrel. Tak som mu dala robiť jeden cvik a odišla som sa venovať niekomu inému. Prišla som o dve hodiny a Ondrej stále robil ten cvik, bez prestávky. Tak som zistila, že z neho môže niečo byť.“

Nakoniec ste ho doviedli až k zisku troch svetových a piatich európskych titulov aj olympijskému 
triumfu v Sappore. Je pravda, že ste Ondreja za začiatku trénovali za malinový lekvár?
„Smiech. Pani Nepelová mi priniesla na začiatok sto korún a lekvár, vzala som si len ten lekvár.“

A ako ste sa vôbec dostali k trénovaniu? Tiež to bola náhoda?
„Áno. Môj manžel si zlomil nohu a mali sme dve malé deti a z nemocenskej sa nedalo vyžiť, tak som musela niečo začať robiť. Prišiel za mnou Emil Skákala (významná osobnosť slovenského krasokorčuľovania -  pozn. red.), či by som nezobrala skupinu detí, ktorú trénoval. On trénoval ráno a aj poobede, cez deň som sa učila po slovensky a veľa slov som sa naučila aj od detí, ktoré som trénovala.“

Určite aj zoznámenie sa s manželom bola náhoda (smiech). Zoznámili ste sa cez Viedenskú ľadovú revue, keď ste hosťovali v Bratislave. Ako ste s revue začali?
„V tom čase za Hitlera, musel ísť každý, kto v Rakúsku maturoval, na práce tzv. Arbeitrichtung k sedliakovi, odpracovať rok povinnej služby. Môj otec to nechcel, poznal sa  s režisérom Viedenskej revue a ten mu povedal, nech začnem jazdiť revue a vyhnem sa prácam. V čase vojny sme mohli chodiť vystupovať do Švajčiarska, do Čiech a sem na Slovensko. Tu som sa v roku 1946 spoznala s mojím mužom, ktorý nás sprevádzal.“
Spoznali ste sa v roku 1946, v roku 1947 bola už v Bratislave svadba. Bolo ťažké vymeniť Viedeň za Bratislavu?
„V tom čase to bolo ľahké, vy ste sa tu mali dobre. U nás vtedy pod Hitlerom nebolo čo jesť. Viedeň bola zbombardovaná.“

S manželom ste s rozprávali po nemecky?
„Vedela som len po nemecky. No keď sme sa prisťahovali do Bratislavy, bola tu nemecká averzia, nemohla som hovoriť po nemecky. Môj muž tak chodil všade so mnou, aj nakúpiť, pomaly som sa naučila po slovensky, no slovensky písať, to je pre mňa ešte stále španielska dedina.“

Počas  železnej opony sa však situácia zmenila, rodičov ste nemohli vídavať, aké to bolo?
„Moji rodičia vymysleli, že keď chceli navštíviť svoju dcéru a vnúčatá, zaplatili si kúpeľný pobyt v Piešťanoch, to sa mohlo. Ale nešli tam, boli u nás.“

Okrem Ondreja Nepelu ste trénovali ďalších popredných kraso-
korčuliarov, v závere ste sa venovali aj trénovaniu autistov a mentálne postihnutých. Je korčuľovanie terapiou?
„Trénovala som ich na Harmincovej na štadióne a boli to veľmi vďační žiaci, zväčša deti z Domova sociálnych služieb Karola Matulaya. Vážili si každú pochvalu, vždy keď som prišla sa na mňa doslova vrhli. Pri týchto tréningoch som si však zlomila štvrtý stavec, tak som musela skončiť s korčuľovaním.“

Lucia Marcinátová
Hilda Múdra (Hildegard Klimpel)
 rodená Viedenčanka sa do Bratislavy presťahovala za láskou, Jozefom Múdrym, ktorého spoznala v rámci predstavení Viedenskej ľadovej revue, kde vystupovala. Svadbu mali v roku 1947 v Modrom kostolíku. Ako spomína na začiatku nevedela po slovensky a nemčina v tom čase nebola „populárna“, manžel tak chodil všade s ňou. Slovensky sa učila postupne,  mierne viedenský akcent však počuť dodnes. Do knižky o tete Hilde a slovenskom športovcovi 20. storočia Ondrejovi Nepelovi nám legendárna trénerka napísala aj milé slovensko-nemecké venovanie. 
Okrem Ondreja Nepelu viedla aj iných popredných slovenských krasokorčuliarov Mariána Filca, v začiatkoch Agnesu Búřilovú-Wlachovskú či Janu Mrázkovú-Dočekalovú, ktorá získala bronz na ME 1961. Hilda Múdra patrí k výrazným postavám svetového krasokorčuľovania a je držiteľkou viacerých významných ocenení.

Denne vylúšti päť nemeckých krížoviek
Na krasokorčuľovanie, okolo ktorého sa točilo všetko v rodine, Ondreja Nepelu ako tretie „dieťa“ Hildy Múdrej, spomína aj syn legendárnej trénerky Pavel Múdry, novinár a spoluzakladateľ prvej súkromnej komerčnej tlačovej agentúry SITA.
Ondrej v rodine Múdrych trávil veľa času. Bol skromný, skôr utiahnutý chlapec z jednoduchej rodiny, potreboval mestskú výchovu. Bolo  ho vraj treba pripraviť na život v spoločnosti a neskôr aj v zahraničí. U Múdrych sa naučil napríklad jesť príborom. 
Po páde železnej opony sa nemohlo cestovať slobodne a ani sa stretávať s rodinou z Viedne. 
„Spomínam si, ako sme sa nemohli stretávať so starými rodičmi z Viedne a od tých čias nenávidím hrad Devín, pripomína mi, ako sme tam chodili, aby sme mohli starým rodičom zakývať, my sme nemohli mať ani ďalekohľad, tak sme mávali dvom bodkám, oni mohli mať aspoň ďalekohľad,“ vraví Pavel Múdry.
O svojej mame hovorí s láskou i obdivom. Hoci má už 90-tku, drží sa v kondícii. „Robí si svoj režim a to ju drží, nesedí celý deň pred televíziou, ale ráno si vypíše z programu, čo chce pozerať, chodí do obchodu a denne vylúšti aj päť nemeckých krížoviek.“
(lum)
Disciplína, skromnosť a cieľavedomosť
 To sú prvé slová, ktoré mi prídu na um pri vyslovení mena pani Hildy Múdrej - našej úspešnej krasokorčuliarskej trénerky. Mal som možnosť spoznať ju ešte pred 
30-timi rokmi. No aj teraz, keď oslavuje svoje životné jubileum, nie je iná. Teta, ako ju zvykol volať jej najznámejší  zverenec a olympijský víťaz Ondrej Nepela, nám môže byť v mnohých oblastiach vzorom. Oplýva viacerými vlastnosťami ľudí, ktorí v živote dosiahli výnimočné veci. Samozrejme, úspech je v živote aj vecou šťastia, keby sa pani Múdrej nepriplietol do cesty malý Ondrej, možno by sme ju dnes všetci nepoznali. No ona vždy šla šťastiu a úspechu oproti. Nevzdávala sa ani keď nemala práve slnečný deň. Jej silno vyvinutá sebadisciplína ju posúvala ďalej pri trénovaní športovcov. Veľmi jej však pomohla aj pri vlastnej rehabilitácii po ťažkých úrazoch, ktoré ju postretli. A napokon jej pomohla udržať si dobré zdravie a veselú myseľ až do vyššieho veku. Vážme si, že takýto človek žije medzi nami a nechajme sa ním inšpirovať. Prajem pani Múdrej k jej jubileu najmä veľa šťastia, zdravia a spokojnosti.	                            
Igor Mravec, miestny poslanec
Recept na stovku: Úsmev a držať s rodinou
Dúbravčanka Margarete Krämerová oslavovala v januári stovku. Veľa zdravíčka sme je prišli zaželať aj s vedením mestskej časti.

„Kde máme tú oslávenkyňu,“ pýtal sa vicestarosta Ľuboš Krajčír hostí na oslave krásnych sto rokov Dúbravčanky Margarete Krämerovej. Vicestarosta sa nepýtal len zo slušnosti a s uznaním, ale naozaj aj s prekvapením výbornej kondície a zdravíčka oslávenkyne. Jubilantke Margarete nechýbal elán a dobrá nálada. Práve tá je, ako vraví, korenín jej života. 
„Receptom na dlhovekosť? Byť veselá a všetko brať tak, ako príde,“ prezradila nám, keď sme nakukli na ich oslavu v kruhu medzinárodnej rodiny. Počuť  bolo slovenčinu, nemčinu.
Margarete sa narodila ešte za Rakúsko-Uhorska, v čase prvej svetovej vojny. Žila v Petržalke, neskôr sa presťahovala do starej Bratislavy na Dunajskú ulicu. Keď ich dom asanovali, vybrala si byt v Dúbravke.
Odvtedy žije na Bullovej ulici, je to tak už  45 rokov. Energiu dáva Margarete a jej rodina. „Držíme pri sebe,“ povedala. 
Jej vnuci o svojej energickej babičke prezradili, že ešte tieto Vianoce vypekala vo veľkom. Pre rodiny prichystala viac než 20 závinov, podobne zvykne aj navariť pre všetkých, napríklad desiatky plnených paprík.  „Nechodí k doktorom,“ prezradili tiež vnuci s úsmevom. Keď energická Margarete zistila, že jej dcéra volala pre vysoký tlak sanitku,   začala upratovať. Po ich príchode sa lekári pýtali, na čo ich rodina volala, tlak mala pani Krämerová ideálny.
Podobné príhody, rozprávania patria k rodine, ktorá, ako vraví Margarete, drží pri sebe.
Na blížiacu sa stovku upozornila Dúbravské noviny Elena Poláková, vedúca samosprávy Denného centra 3.  Takto sa pridali ku gratulantom: „Naše  Denné centrum 3 s veľkou láskou želá pani Krämerovej veľa zdravia a nech ďalšie dni jej plynú v šťastí a láske v kruhu  rodiny a nech jej úsmev na tvári žiari ešte veľa, veľa rokov.“
Lucia Marcinátová
Vznik Dúbravky úzko súvisí s expanziou Turkov
V predchádzajúcich dieloch nášho seriálu sme si povedali, že najstaršie doposiaľ známe doklady o osídlení chotára dnešnej Dúbravky sú z doby kamennej, presnejšie zo strednej a mladšej kamennej doby, teda päť tisícročí pred narodením Krista. Kamenné štiepané nástroje, ale aj hroby pri dnešnom Technickom skle sú jednými z prvých dokladov o zvyku spaľovať mŕtvych v tzv. Bratislavskej bráne. Vo viedenskom Prírodovednom múzeu sú uložené predmety z doby bronzovej nájdené na úpätí Kobyly pri studničke Zajčák. Aj Kelti, ktorí sem, ku strednému Dunaju, začali prenikať od druhej polovice 5. stor. pred Kr. zanechali svoje stopy (mince) pod Kobylou nad Technickým sklom i na Hrubej lúke (dnes Agátová) i Za Krpašom. Pri výstavbe kasární na vrchole Kobyly bolo zničené ich mohutné hradisko. Po Keltoch sa tu objavujú Rimania a Germáni. Z tejto doby sa našli rímske tehly v lese Za blatom a nad Dúbravskou studničkou, ale našla sa celá Villa rustica (nie vojenská stavba) pri Technickom skle. Slovania v chotári vybudovali unikátnu sklársku pec (medzi Dúbravskou studničkou a Bielym kameňolomom). Pri stavbe pece použili rímske tehly a produkciou skla zásobovali široké okolie.
V susedstve Dowiny
Hoci nepoznáme doklady z obdobia príchodu staromaďarských kmeňov predpokladáme, že chotár Dúbravky nebol vyľudnený. Predpoklad potvrdzujú aj písomné pramene. Vieme, že toto územie sa spomína v statiach o boji Nemcov s Moravanmi v kronike kláštora v nemeckom Fulde. 
K roku 855 sa uvádza, že franský kráľ Ľudovít útočil na Rastislava v meste, ktoré sa v domácom jazyku volá 
Dowina, t. j. dievča (Devín, devin/dievčí hrad). Ľudovítov syn Karol sa dostal r. 871 počas výcho_
dofranskej výpravy voči Moravanom do „nevýslovnej pevnosti Rasti-
slavovej, od všetkých i najstarších odlišnej“. Táto nevýslovná pevnosť sa pre nasledujúce obdobie natrvalo, až na  dvanásť storočí, stala sídlom vlastníkov dúbravského chotára a od  šestnásteho storočia i v ňom vybudovanej dediny. 

Turci idú,...
Vznik dediny Dúbravka úzko súvisí s expanziou Turkov na Balkán a po vyhranej bitke pri Moháči roku 1526 do Chorvátska a Uhorska. V tom čase (od roku 1527) zemepánmi na Devínskom hrade boli Bátoriovci (Báthory). Vlastnili aj majetky na západ od Záhrebu sústredené okolo Susedgradu a Dolnej Stubice. Práve turecké plienenie podnietilo Bátoriovcov presťahovať svojich poddaných na svoje bezpečnejšie majetky na severe Uhorska. Nebola to len starostlivosť o bezpečnosť svojich poddaných, ale a najmä, spustošené územie ich panstva vojskom, ktoré sa tu zdržia-
valo, aby ochránilo Viedeň pred Turkami. Viedlo to Bátoriovcov k dosídleniu devínskeho panstva Chorvátmi. Podľa priezvisk prvých prišelcov sa ukazuje, že to boli sedliaci prevažne z majetkov Záhrebskej kapituly z východnej strany Záhrebu. Ak vieme, že do Šenkvíc prišli Chorváti zo Sisaku (pomenovali si tak potok, ktorý tečie cez dedinu), potom môžeme tvrdiť, že do Dúbravky prišli Chorváti z dediny Dubrava na majetkoch Záhrebskej kapituly zvaných Štibra s centrom v Sesvetskom Kraljevci. (Až dodnes sa v jazyku devínsko-novoveských Chorvátov Dúbravka volá Dubráva). 

... budúci Dúbravčania utekajú
Podľa súpisu cirkevného desiatku, ktorý vyberala Záhrebská kapitula z úrody obilia, vína, prosa, pohánky, ciroku a z chovaných ošípaných sa ukazuje, že z jej panstva budúci Dúbravčania odišli v roku 1540-41. V daňovom súpise Bratislavskej stolice z roku 1553 Dúbravka ešte nie je zapísaná. To je doklad, že noví osadníci dostali na tie časy najdlhšiu „kolonizačnú slobodu“ v trvaní 12 rokov. Aby vyklčovali les, postavili si domy, vychovali dobytok, boli oslobodení od roboty na panskom, od daní, darov, dávok a služieb. V neskorších daňových súpisoch už sú daňovníci z Dúbravky zapísaní. Bátoriovci zastávali vysoké štátne funkcie. Štefan bol palatínom (po kráľovi najvyššia hodnosť v Uhorsku), Mikuláš županom Bratislavskej stolice. Hradu Devín a panstvu nevenovali veľa času. Na to mali spoľahlivého šafára a kastelána v osobe Michala Baja (Bay). Mikuláš sa rozhodol odmeniť ho za verné služby a povznesenie panstva tak, že mu r. 1573 daroval dedinu Dúbravka, jednu pustu (zrejme medzi Devínom a Devínskou Novou Vsou) a dovolil mu postaviť si kaštieľ v Devínskej Novej Vsi. K nemu ako služobníctvo mu daroval 12 želiarskych rodín (bezzemkovia). Keď svoje rozhodnutie predložil na schválenie na zhromaždení župnej šľachty, stretol sa s jej jednomyseľným nesúhlasom. Napriek argumentom župana, šľachta trvala na svojom, že nešľachtic nemôže mať poddaných, dokonca vlastniť celú dedinu a mať kaštieľ so služobníctvom. Keďže Mikuláš tiež trval na svojom, rozhodol r. 1583 sám panovník. Vydal listinu, v ktorej vyzdvihuje zásluhy Michala Baja voči jeho osobe i kráľovstvu, zásluhy o zveľadenie Devínskeho panstva a nie na poslednom mieste aj svoju náklonnosť k Bajovej manželke a súhlasil s obdarovaním, ktoré navrhol Mikuláš Bátori. Tak sa Dúbravka stala majetkom schopného kastelána. Nie vždy však Dúbravka mala také šťastie.
PhDr. Jozef Klačka, Ústredný archív SAV
Situačná správa z protitureckých bojov
Keď som pred pätnástimi rokmi pripravoval materiál pre publikáciu o Žitnom ostrove, v Žitnoostrovskom múzeu sa mi dostala do rúk stará medirytina, na ktorej záhlaví boli vyobrazené nejaké pevnosti a zakreslené pohyby vojsk. Nikto z historikov múzea mi v tom čase (možno dnes už je to inak) nedokázal povedať, odkiaľ mapa pochádza a čo vlastne zobrazuje. Až
omnoho neskôr som sa s mapou znova stretol na výstave vedút 
(panoramatických pohľadov na mesto), kde k nej bol aj kratučký popis, z ktorého som sa dozvedel aspoň to, že ide o prácu vychýreného topografa a rytca Caspara Meriana. Nemecký text v záhlaví rytiny hovorí o tom, že mapa zachytáva situáciu v čase protitureckých vojen na západnom Slovensku (čiže aj v Dúbravke) a hlavné vojenské akcie z roku 1663.
Priamiho pevnosti
Reakciou na spustošenie územia dnešného západného Slovenska až po Moravu bolo dobudovanie obrannej línie na Váhu a Dunaji. Jozefom Pria-
mim boli navrhnuté viaceré nové pevnosti a menšie opevnenia, nazývané šance. Štyri z nich sú zobrazené v hornej časti Merianovej rytiny a na mape je ich umiestnenie pri Malom Dunaji vyznačené veľkým písmenom „A“ (zľava: Most pri Bratislave – Brück, Zlaté Klasy – Gross Magerdorf, Topoľníky - Niarost a Kolárovo - Gutta). Každá z pevnôstok mala mať pripravený vysoký strom a voz so smolou, ktorý mali v prípade potreby zapáliť na signalizovanie nebezpečenstva. Na pozorovanie slúžil aj vysoký rebrík. Hlavným motívom zobrazenia je však opevnenie vybudované na sútoku Váhu a Dunaja, na mieste vypálenej dediny Gúta, dnešné Kolárovo. Podľa opisu v deviatom zväzku diela Theatrum Europaeum, ktorého súčasťou boli dve Merianove rytiny, pracovalo na jej vybudovaní denne 400 mužov. 

Strategická Dúbravka
Vyzerá to, že na Žitnom ostrove, na mape označenom ako Insul Schütt, sa v tom čase vojská nezdržiavali, menšie zoskupenie je zakreslené len pri Sommereine – Šamoríne. Na mape sú vyznačené aj mestá Bratislava (Pressburg), Devín (Deben) či Svätý Jur (St. Gorg) so zakreslenými vojskami a vy-
zerá to tak, že v polohe Dúbravky (nie je vyznačená) je sústredená pomerne veľká vojenská sila, ktorá mala zrejme brániť brod v Devíne (v červenom krúžku). Ohníky na východ od Trnavy pravdepodobne znázorňujú protiturecké operácie a bojové strety. Hemženie na západ od Trenčína a v okolí Nových Zámkov a Levíc poukazuje na veľké sústredenie „našich“. Napriek tejto “logistike” však až drvivá porážka Turkov o dvadsať rokov neskôr v roku 1683 (pri Viedni) znamenala začiatok konca osmanskej moci v Uhorsku. 

Keď neboli ešte Dúbravské noviny...
Pátral som aj po druhej Merianovej mape, keďže však spomínané dielo Theatrum Europaeum je ťažko dostupné (vydávané v rokoch 1663 až 1738), nemal som možnosť zistiť, o ktorú išlo. Domnievam sa, že to mohla byť rozkošná a poučná mapa rozmiestnenia uhorského vojska pri Szendrő (mesto v Maďarsku v Boršodsko-abovsko-zemplínskej župe v Edelényskom obvode). 
A k bojom v roku 1663-64 patrí aj „naspäťvzatie“ Nitry, útok na Pécs či Veľkú Kanižu. V časoch, keď neboli Dúbravské noviny, tobôž rozhlas, televízia či internet, podobné skvosty kartografie plnili informačnú funkciu. Z vypracovania dielok vidieť, že nešlo až tak o rýchlosť či vyčerpávajúce informácie, mimoriadne dôležitá bola aj estetická stránka.                 
Ľubo Navrátil
Po kom sú pomenované dúbravské ulice
Partizánskeho veliteľa obesili na dobšinskom námestí
Karol Adler (20. 3. 1910 Levoča - 20. 12. 1944 Dobšiná okr. Rožňava)
Partizánsky veliteľ, v roku 1944 popravený gestapom. Pôsobil ako zubný technik v Levoči. 
V roku 1944, keď prevzal moc revolučný národný výbor, utvorila sa milícia, ktorá pod vedením K. Adlera zaistila exponovaných fašistov. Keď sa v druhej polovici októbra 1944 začal mohutný nástup nemeckých jednotiek na všetkých úsekoch frontu, došlo k bojom aj v priestore Dobšinej. Nepriateľské jednotky ju obsadili a povstalci ustúpili do hôr. Karol Adler sa stal organizátorom a vedúcim činiteľom partizánskeho od-
dielu Karol, neskôr Sándora Petőfiho. 
Koncom roku 1944 prežívali obyvatelia Dobšinej veľmi ťažké časy. Perzekúcie a zaisťovanie boli na dennom poriadku. V polovici decembra 1944 vo Vyšnej Slanej zajali okupanti K. Adlera, veliteľa a odovzdali ho gestapu. Po surovom mučení bol 20. decembra 1944 Karol Adler obesený gestapom na námestí v Dobšinej. 
Pri vyšetrovaní sa Adler správal hrdinsky a pred popravou povedal: „Ja umieram, ale nás je veľa.“ Jeho partizánska jednotka pod vedením Jozefa Fábryho úspešne bojovala ďalej. Sovietske jednotky v noci z 26. na 27. januára 1945 oslobodili Dobšinú. Na budove pošty je pamätná tabuľa venovaná partizánskemu veliteľovi K. Adlerovi na znak vďaky za boj a statočnosť. 
V roku 1964 bol K. Adler in memoriam povýšený na kapitána a vyznamenaný Radom červenej hviezdy.
Kveta Slyšková
Holokaust – téma náročná, smutná, no veľmi dôležitá
Kanadská autorka s československými koreňmi Kathy Kacer vo svojich knihách nezobrazuje celkový obraz holokaustu či strohé štatistiky, ale približuje skutočné príbehy rodiny, či jednotlivcov, ako prežili, ako sa s tou hrôzou vysporiadali.
Dopoludnie 12. januára praskala dúbravská knižnica na Sekurisovej ulici vo švíkoch. Deti zo Základnej školy Nejedlého a Súkromnej základnej školy Wonderschool netrpezlivo čakali na rozprávanie pozvaných hostí. Téma bola temná, náročná, smutná a zároveň veľmi dôležitá - holokaust.
Otvorili ju príbehy kanadskej spisovateľky Kathy Kacer, pochádzajúcej z Československa, ktorá sa už dlhé roky zaoberá písaním knižiek pre deti s témou prenasledovania a usmrcovania židov. Jej knižky však nie sú smutné, ťaživé, ako by sa mohlo očakávať. Vo svojich knihách poctivo dodržiava pevné etické hranice, a preto sú vhodné aj pre najmenších čitateľov.

Prekladateľka - Dúbravčanka
Atmosféru citlivých príbehov, ako sú “Tajomstvo príborníka”, jeho pokračovanie “Noční špióni” a “Kúzelník z Auschwitzu” tejto známej spisovateľky, ktorej diela vyšli vo viac ako štyridsiatich jazykoch, prišla deťom priblížiť prekladateľka maďarského pôvodu, vyrastajúca v Dúbravke, Tünde Mészáros. Téma selekcie rasy, židovského kódexu na ňu silno citovo zapôsobila. Je presvedčená, že je dôležité o téme rasovej neznášanlivosti hovoriť nielen medzi dospelými, ale aj deťmi.
Príbehy sú autentickými osudmi židovských detí Gabiky a Wernera. Sú plné priateľstva, lásky, ľudskosti a neutíchajúcej nádeje.
V postave trinásťročnej Gabiky spisovateľka zachytáva osudový príbeh svojej matky, ktorej život v tom čase zachránila skrýša v príborníku.
Postavu štrnásťročného chlapca Wernera zase autorka situovala do prostredia koncentračného tábora v Osvienčime.
Autorka, pôvodným povolaním psychologička, opísala krehký príbeh aj počas najčernejších momentov veľmi citlivo.

Židovská kultúra
Do atmosféry židovskej kultúry vtiahol žiakov aj Peter Werner zo Slovenského centra židovského kultúrneho dedičstva v Bratislave, ktorý je vierovyznaním žid. Rozprával o židovskej kultúre, tradíciách a prepojení s kresťanstvom - Ježišom Kristom.
Vysvetlil, že holokaust vznikol v dôsledku nepriateľstva voči židom. Nevynechal ani príbeh jeho rodinných príslušníkov počas židovského prenasledovania, ktorý zarosil nejedno oko. Snažil sa žiakom objasniť ako je dôležité rešpektovať sa medzi sebou bez ohľadu na národnosť, rasu, náboženstvo či sexuálnu orientáciu. Zdôraznil hlavne našu ľudskú podstatu bytia a aby sme všetci aktívne rešpektovali ľudské práva.  
Beseda v knižnici tak otvorila dôležité témy s dúfaním, že táto história sa ozaj opakovať nebude.
Denisa Štefková
Listáreň: Osamelý boj jednotlivca o nápravu
Do Dúbravských novín nám prišiel príspevok od obyvateľky, ktorá upozorňuje na to, aké dôležité je chodiť na domové schôdze.
Mnohí vlastníci bytov  nechodia na  domové schôdze.  Na schôdzi, kde pravidelne  nie je dosť vlastníkov na otvorení, sa počká  hodinu, aby  prítomní  mohli  v niektorých veciach hlasovať. Inak treba zorganizovať  písomné hlasovanie. Keďže ani toho sa  nezúčastní potrebný počet vlastníkov,  treba akciu dotiahuť, napríklad návštevou  vlastníkov.
Na schôdzi  asi tiež   nie  sú prítomní dosť pozorní. Narýchlo sa rozhoduje, zdvíha ruka  a odhlasuje  aj také,  čomu  sa nerozumie presne. Dôveruje  sa  ale  zástupcom vlastníkov a správcovi, ktorý  to zrealizuje, a mal by to urobiť aj v súlade  so zákonmi.
Stane sa  však, že na  schôdzi zvolanej správcom ohľadne ďalšieho úveru  s ponukou  od   finančného poradcu  s  lepšou úrokovou sadzbou  sa dozviete, že nespĺňate podmienky.  Problémom je taká základná vec  ako  výpočet príspevkov  do fondu opráv. 

Rôzne byty, cena tá istá?
Mali sme  vraj nevídané pomery výpočtov príspevkov  za 1-izbové a 3-izbové byty.  Sú vlastne v rovnakej výške.  Takže po ujasnení  problému hovoríme, že sme platili 6 a pol roka, teda 78 mesiacov  úplne rovnakú výšku príspevku do fondu opráv.   Z takejto   schôdze správca  navyše nevyhotoví ani  zápisnicu.
Existuje len  tzv. iniciatívna  zápisnica, ktorá mala  byť  podkladom, pre  dlho, alebo vôbec  sa  nerodiacu zápisnicu.  
Až potom  nám  začínajú  pripomínať, že sme si to  sami schválili  pred  6 a pol rokom.   Odhlasovali sme si. Už len túto frázu nám  verklikujú.   Či sme  vraj   boli sprostí, keď sme zdvihli ruky a doposiaľ sme to  súdne nenapadli, takže  je  to právoplatné.
Vraj sa tým myslelo  financovanie  opravy lodžií, ktoré  sú  v rovnakom pomere - veľkosti.  Takéto financovanie malo byť  ale ročne odsúhlasované. Malo byť odsledované vyučtovanie   opráv z titulu lodžií, jednoducho čo skutočne podliehalo aj takejto možnoti   platenia. Inak má  byť príspevok do fondu práv podľa m2 obytnej plochy.  Túto úlohu  správca nesplnil a stopol ho v tom vraj   jeden zo zástupcov vlastníkov.  
Dokonca aj nová novela z októbra 2015, ktorá už predpisuje výpočet príspevku do FO výlučne podľa  m2  a o ktorej  sa  hovorilo už hneď  v novembri na  schôdzi bolo realizované až  o 9 mesiacov. Jednoducho až po  78 mesiacoch  je do fondu opráv  urobená  oprava  v rámci zákonného predpisu. Prípadné preplatky u 1-izbových bytov nie sú zatiaľ zohľadnené a nedoplatky  u 3-izbových  by sa mali  vraj  premlčať, hoci  to chýba vo fonde opráv. Úver mohol byť hradený  iným  tempom.

“Omyl!”
Boli sme  vraj uvedení do omylu!  Čaká nás úloha túto záležitosť posúdiť v celom rozsahu a potom  si  urobiť znova  hlasovanie pri uvedení  výpočtov   príspevkov do FO na  správnu mieru. Znova sme   správcu  vyzvali na  dodanie požadovaného odpočtu  za opravy  lodžií a možných  opráv   jednotnou úhradou. Potom  dáme  vypočítať,  k akému  termínu malo skončiť  tzv. jednotné  platenie úveru a príspevku do fodnu opráv. Potrebujeme  to  vedieť ako východisko pre výpočty.
Podobne treba kontrolovať  ročné  vyučtovanie vo všetkých  položkách, hlavne za  teplo a kúrenie. Korigované stavy za teplo môžu  skrývať   aj koeficient 2,17, teda 2 x  viac  ako na   merači tepla.  (Môžu tam byť  zahrnuté  asi  nulové stavy   tepla  za rok  a len 3  kubíky teplej vody  za rok   u susedov,  s krásnym preplatkom  vyše 400,- Eur.)
Sledovať treba i  výdavky. U správcu    nahliadnuť  do faktúr.    Na schôdzi by sa mali predniesť  aj zmeny vlastníkov  za uplynulé obdobie, aby  ste poznali  svojich legitímnych susedov.
Veľmi dôležité je  mať fundovaného zástupcu vlastníkov, ktorý bude  správcu  riadne kontrolovať. Mali by ho zaujímať technické, právne a ekonomické súvislosti.  Možno  aj mladší (za 1-izbové byty) by sa mohli zapojiť pri vybavovaní  v kombinácii s doma sa zdržujúcim susedom pri obsluhe  kľúčov  a nahlasovaní porúch v dome.   Mal by mať nezištný  vzťah k ostatným a "vešať im na nos", čo sa mu podarilo vybaviť v prospech  všetkých! Teda  nejaký kvartálny prípadne  polročný  odpočet, teda  správu na  vývesnej tabuli.  Alebo  podľa potreby a záujmu o závažné otázky. Raz ročne na schôdzi  nestačí.
Podobné problémy, žiaľ, nezaujímajú dostatok  novodobých vlastníkov bytov.
 Nechodiť na schôdze,  tam sa nepýtať na  bližšie  vysvetlenie   pred hlasovaním, nesledovať  dianie  v dome,  ktoré financujeme a nevyužiť svoje právo hlasovať  vo svojom záujme   spôsobuje   ťažkosti pri  správe   domu  a osamelý boj jednotlivca o nápravu.  Dôverovať v týchto  veciach  je také,    ako dôverovať   cenám v obchode, kde  treba sledovať bločky a potom sa  vracať do obchodu  reklamovať tovar.
 Dúbravčanka
Anjelik, Svetielko, cvičenie či tvorenie? Centrum rodiny má rok
Pred rokom organizovali Open day, teraz takzvaný Christmas Day. Okrem spoločného programu, milých stretnutí, vianočných darčekov či tomboly, bol čas aj spomínať, hodnotiť, plánovať.  Centrum rodiny na Bazovského má za sebou prvý rok. Nebol ľahký, ako žiadne začiatky, bol pracovný, no aj plný nových výziev a aktivít. Na bilancovanie i plány sme sa popýtali Alžbety Šporerovej, štatutárky neziskovej organizácie Centrum rodiny.
„Začali sme s dvomi aktivitami klubík Anjelik pre deti predškolského veku a Svetlieko pre maminy s malými detičkami,“ hovorí Alžbeta Šporerová. O Anjelika pre troj až šesťročné deti je veľký záujem, funguje trikrát do týždňa, vždy doobeda pondelok, stredu a piatok. Aspoň čiastočne pomáha rodinám, ktorých deti sa nedostali do materskej školy, s deťmi tu pracujú dobrovoľníčky. Učia ich samostatnosti bez rodičov, no aj spolupráci s rovesníkmi. 
„Tento klubík sa rozrastá a vidíme záujem zo strany mamičiek, že by mohol byť aj celotýždňový. Podobne aj mamičky z klubíku Svetielko by sa chceli stretávať dvakrát do týždňa a nielen raz. Premýšľame, že jedno stretnutie by bolo venované nejakým aktivitám, napríklad tvorivým dielňam, druhé by bolo voľné.“
Nízkoprah i terapie
Počiatočné dve aktivity sa počas roka rozšírili. Pravidelne funguje nízkoprahový klub Enter pre deti, je otvorený v pondelok a vo štvrtok od tretej do šiestej večer. Pomáhajú v ňom študenti z Pedagogickej fakulty UK v Bratislave aj z Trnavy.  „Pribudli nám aj aktivity z Domova sociálnych služieb Rozsutec, ich klienti s mentálnym postihnutím tu majú arteterapiu, štrikujú, vyšívajú, no aktivity sú voľne prístupné a už sa nám prihlásili aj nejaké mamičky na materskej. Okrem toho sem začali chodiť cvičiť Pilates seniori, svoje klubové dni tu má pravidelne každý štvrtok aj Šachový klub Dúbravan, každú stredu sa tu stretávajú mladí ľudia s telesným znevýhodnením  a spolu tvoria, zabávajú sa, rozprávajú sa .“
K novinkám v centre patrí aj činnosť Občianskeho združenia Čmelík, v priestoroch ponúka pod vedením špeciálnych pedagógov, terapeutov a asistentov voľnočasové aktivity a podujatia pre autistov, hendikepované deti a dospelých so špeciálnymi potrebami. Prebieha tu arteterapia, či tanečno-pohybová prípravka pre deti predškolského veku.
Trest povinnej práce
Pokračuje a darí sa aj projektu „odsúdených“. Okrem dobrovoľníkov, pomáhajú centru totiž aj ľudia,  ktorí si tu odrábajú trest povinnej práce.
Alžbeta Šporerová je vyštudovaná právnička a pred vyše rokom sa stala prísediacim sudcom v trestnom senáte na Okresnom súde Bratislava IV. Hovorí, že žiadne problémy alebo nebezpečné situácie pri práci s odsúdenými neboli. Zatiaľ ich v centre pracovalo 17.
„Ľudia mávajú predsudky,“ priznáva. Mnohí, ktorí si v Centre rodiny odrábajú trest však napríklad kradli kvôli jedlu alebo šoférovali pod vplyvom alkoholu. 
„Sú to ľudia so svojimi osudmi, príbehmi, každý je na román.“ 
Nájdu sa medzi nimi aj vysokoškolsky vzdelaní, ženy upratujú, pomáhajú pri organizovaní spoločenských podujatí, chlapi robia v záhrade alebo maľujú. Pri treste povinnej práce nedostane človek podmienku alebo zápis do registra, ale svoj trest si odpracuje.
Centrum rodiny organizovalo aj akcie pre Dúbravčanov, susedov. Išlo o susedskú grilovačku v záhrade, hodové posedenie, fašiangový karneval, vianočné adventné soboty, ale aj prednášky na rôzne zaujímavé témy. 
Okrem spoločenských akcií sa Centrum rodiny snaží aktívne zapájať aj v oblasti sociálnej pomoci ľuďom, ktorí sú na takúto pomoc odkázaní. Preto sa v novembri pridalo aj do charitatívnej potravinovej Tesco zbierky a pred Vianocami pomohlo s potravinami dvadsiatim sociálne slabým rodinám v Dúbravke. V rámci dobročinných akcií sa začínajú ozývať aj podnikatelia, ktorí tiež chcú pomôcť spoluobčanom v núdzi a prvou lastovičkou je fitnescentrum Fit Curves v Saratove, ktoré medzi svojimi členkami zorganizovalo predvianočnú zbierku trvanlivých potravín  a drogérie, ktorá tiež pomôže predovšetkým osamelým matkám a mnohodetným rodinám. 
V priestoroch funguje tiež charitatívny obchod a Sociálna výdajňa šatstva sv. Alžbety. 
Dobrovoľne
Aktivity v Centre rodiny fungujú len vďaka dobrovoľníkom. Nezisková organizácia nemá zamestnancov, ale len nadšencov, ktorí pomáhajú vo voľnom čase. Centrum však nepotrebuje len zabezpečovať prevádzku a aktivity, ale nutné sú ďalšie opravy budovy, rekonštrukcie. Pomohli granty, dotácie z BSK a magistrátu, malí podnikatelia a aj pomocná ruka našej mestskej časti.
„Máme dve možnosti, buď získať finančné prostriedky, a mať tu aspoň troch stálych zamestnancov. Budova je stále v zlom stave, zateká, je nevyhnutné tu mať správcu, ďalej projektového manažéra,  koordinátora, dali by sa tu zamestnať ľudia buď cez úrad práce alebo projekty,“ približuje plány Šporerová. „Druhou možnosťou je fungovanie cez dobrovoľníkov, no to je dlhodobejší proces. Pomaly sa však dobrovoľníci vynárajú a prichádzajú so zaujímavými nápadmi a aktivitami. Medzi najčerstvejšie chcem spomenúť aspoň  Y klub Harmonka, ktorý začal svoju činnosť od januára pravidelne každý štvrtok od 17.30 do 19.30, stretávajú sa tu ľudia v produktívnom veku a spolu môžu  tvoriť, štrikovať, šiť alebo len sa porozprávať.“
Ďalších dobrovoľníkov v centre samozrejme uvítajú, nezisková organizácia plánuje osloviť mladých, stredoškolákov z Dúbravky, no hlásiť sa môžu ľudia rôzneho veku, stačí mať len chuť urobiť niečo zmysluplné, priložiť ruku k dielu.  

Kontakt: www.centrumrodiny.sk, facebook Centrum rodiny
Centrum rodiny,  Bazovského 6, 841 01 Bratislava
info@centrumrodiny.sk
0940 651 434
Lucia Marcinátová

Centrum rodiny pozýva
• 7. február - FašiangFest   pre malých aj veľkých, v maskách aj bez nich spolu sa zabavíme 

Pravidelné aktivity:
• Klubík Anjelik -  pre deti 3-6 rokov -pondelok, stredu, piatok 8:30-12:30. 
• Svetielko - stretnutie pre najmenšie detičky a ich mamičky - štvrtky  9:30 -11:30.
• Klub Dielnička – stretávanie sa mladých ľudí a detí s telesným znevýhodnením, spolu budú  tvoriť, zabávať sa  a spoznávať  sa - stredy od 15:30 -17:00
• Spoznaj sa – arteterapeutické aktivity v spolupráci s DSS Rozsutec  -  pondelky od 15:00 – 16:30
• Klub Anonymných Alkoholikov – stretnutia  ľudí, ktorí sa navzájom delia o skúsenosti, silu, aby mohli riešiť spoločný problém a pomáhať ostatným uzdraviť sa z alkoholizmu, utorky  od 17:00 – 18:00.
• Kurz vyšívania  – pre  všetkých,  štvrtky  9:00 – 11:00.
• Kurz háčkovania a štrikovania –  piatky 9:00 – 11:00.
• Enter – nízkoprahový klub pre deti a mládež od 6 do 15 rokov každý  pondelok a štvrtok od 15:00-18:00.
• Charity shop – Bazár sv. Alžbety, charitatívny obchod - otvorený utorok až piatok od 14:00- 18:00. 
• Šachový  klub Dúbravan – klubové dni, kde si môžu zahrať šach a  dozvedieť sa niečo viac o šachu - štvrtok 17:00 – 19:00.  
• Výtvarné aktivity pre mentálne postihnutých dospelých – utorky  16:00-18:00.
• Relaxačné maľovanie pri hudbe pre dospelých – utorky  18:00-20:00
• Tanečno- pohybová aktivita pre mentálne postihnuté a autistické deti- každá streda od  15:00- 18:00.
• Harmonka - klub pre kreatívnych ľudí každý štvrtok od 17:30 do 19:30. Spolu môžu maľovať,  tvoriť, štrikovať, šiť  alebo sa len rozprávať a vymieňať si skúsenosti. 
Nejde o zbieranie titulov a medailí, ale o to robiť niečo zmysluplné. Naučiť sa to dá aj cez tanec
Čo tak „breakovať“? Stačí sa len odhodlať. V Dome kultúry Dúbravka funguje úspešná Škola Breaku.
Pri názve vianočnej akcie si človek predstaví výzdobu, stromček, darčeky a možno hudbu.  Vianočné stretnutie však môže vyzerať aj úplne inak. Najmä, keď nazriete do tanečnej Školy Breaku, ktorá trénuje v Dome kultúry Dúbravka. Z našej pôvodnej predstavy ostala len hudba...
V pohybovej sále kultúrneho domu sme nevideli žiadne koláče, vianočné ozdoby, ale mladých ľudí v teplákoch, teniskách. Ich vianočné stretnutie bolo o tanci.  Škola nám tak jasne dala najavo, že je verná svojmu heslu: „Tréning robí kráľov.“

Špeciálne miesto pre breakerov
Na založenie školy i kráľov break-dancu, tancu, ktorý sa vraj správne volá úplne breaking, sme sa opýtali zakladateľa Školy Breaku, trénera a tanečníka Romana Šamudovského a.k.a Dextera.
„Začiatky neboli ľahké,“ spomína Roman Šamudovský na založenie Školy Breaku v Dome kultúry Dúbravka. „Keďže doposiaľ nič také ako  škola na break neexistovalo, nevedeli sme, či to bude fungovať,“ hovorí Roman a.k.a Dexter.
Spoluzakladateľkou je tanečníčka Zuzana Hanusová a škola začala fungovať v roku 2013.  Hlavnou myšlienkou bolo vraj zdieľať dlhoročné tanečné skúsenosti a vytvoriť špeciálne miesto, kde sa môžu breakeri stretávať, spoznávať nových ľudí a hlavne tanečne aj osobnostne napredovať.
„Momentálne nás je asi 30 a záujem stále rastie. Vyzerá to tak, že budeme potrebovať väčšiu sálu,“ dodáva Roman s úsmevom.
Tréningy prebiehajú aktuálne dvakrát do týždňa v pohybovej sále domu kultúry, rozdelené sú na dve úrovne – začiatočníci, ktorí sa učia kroky, triky a aj niečo z histórie tanca, a pokročilí, ktorí si zlepšujú kondíciu, techniku, silu aj kreativitu.
„Tréningom sa, samozrejme, naša tanečná škola nekončí, najväčšia zábava sa začína na vystúpeniach, workshopoch, tanečných táboroch a súťažiach, ktoré organizujeme pravidelne niekoľkokrát do roka,“ dodáva Roman Šamudovský. 
Najmladší tanečník školy  má šesť, najstarší viac než 40. Pridať sa vraj môže hocikto, nezávisle od veku. „Treba sa len odhodlať, prísť si pozrieť, alebo  skúsiť prvú lekciu.“

Odvaha aj posilňovňa
Točenie sa na hlave, na rukách, fiktívne „bojovanie“ proti spolutancujúcemu, provokačné gestá či  „hádzanie“ sa o zem. Pohľad laika na tanečníkov breakdance.  Na skúšku chýba odvaha, možno kondícia, svaly alebo „prekáža“ pud sebazáchovy.
Roman Šamudovský vraví, že netreba mať obavy, lebo na tréningoch na všetko dohliada skúsený lektor.  Priznáva však, že breaking je náročný tanec a môže byť aj nebezpečný. „Najmä ak sa robí bezhlavo a neodborne. Dôležité je neponáhľať sa. Všetko má svoj čas, postup a techniku. Irónia je, že maj-
ster sveta z našej tanečnej školy mal síce zranenia, ale ani jedno sa mu nestalo na tréningu alebo súťaži.“
Špeciálne poistky breakeri nemajú, Roman Šamudovský však s úsmevom konštatuje, že v budúcnosti ich nevylučujú. 
Breaking má podobne ako iné tance svoju históriu, filozofiu a základy. 
„Je to prvý  hip-hop tanec,“ približuje Šamudovský. „Vznikal ako reakcia na dobu približne v 70. rokoch v chudobných štvrtiach mesta New York, predovšetkým v Bronxe. Prvými  tanečníkmi boli afroamerickí obyvatelia Bronxu, ktorí boli v tom období utláčaní, chudobní, čelili problémom vysokej nezamestnanosti, kriminality, vypaľovaním ich obytných domov prenajímateľmi v dôsledku poisťovacích podvodov a gangom. I keď veľa ľudí vníma break práve cez triky, netreba zabúdať, že hlavnou myšlienkou je práve hudba, tanec a štýl prevedenia.“
Na triky je potrebná sila, svaly. Do posilňovne tanečníci zo Školy Breaku nechodia, pod názvom Hardcore Drill si vytvorili vlastný posilňovací program určený pre breakerov. 
„Už názov napovedá, že ide o náročný tréning. Výhodou týchto špeciálnych drillov je, že za relatívne krátky čas vidno výsledky a pokroky, či už v sile, ale aj zlepšenej technike tanca,“ dodáva zakladateľ Školy Breaku.
Hoci sa hovorí o sile a svaloch k breakingu a Škole Breaku patria aj dievčatá, sú vraj neoddeliteľnou súčasťou hip-hopu. Zuzana Hanusová, spoluzakladateľka Školy Breaku, patrí napríklad k najlepším tancujúcim dievčatám  tohto štýlu nielen na Slovensku.  
Okrem Dúbravky pôsobí Škola Breaku aj v Petržalke na Wolkrovej. Aby mladší tanečníci nemuseli cestovať za breakingom ďaleko, otvorili tu pobočku Pengym.
Na lekcie do tanečnej školy však dochádzajú ľudia aj zo vzdialenejších kútov Slovenska,  napríklad z Mala-
ciek, Trenčína, záujemcovia prišli aj z Rakúska.
Majster sveta
Asi najvýraznejším a najaktuálnejším úspechom Školy Breaku je titul maj-
ster sveta. Do Dúbravky ho priniesol mladý breaker Majko Koiš. 
V Škole Breaku  tancuje už od piatich rokov a vraj nevynechal ani jeden tréning. 
Ako trinásťročný získal tento rok v ta-
lianskom Rimini titul Majstra sveta v breakingu, uspel v silnej konkurencii 3300 tanečníkov z 34 krajín a 4 kontinentov. 
Z vystúpení poznať tohto mladíka aj vďaka  už jeho typickej čiernej vlnenej čiapke. Ako sám majster sveta prezradil, kedysi používal na vrtenie sa na hlave helmu, dnes mu slúži jeho povestná čiapka. 
Roman Šamudovský hovorí, že Škola Breaku sa nezameriava na zbieranie titulov alebo medailí. Podstata je vraj viesť mladých ľudí k niečomu zmysluplnému. „Cez tanec sa učia množstvo potrebných vecí do bežného života. A sem-tam za odmenu sa podarí aj veľký úspech. Medzi také najčerstvejšie patrí Maj-
ster sveta Majko Koiš, alebo Tamarka Korenačková, ktorá vyhrala Next Generation Jam vol. 2.“
Next Generation Jam je podujatie, ktoré organizuje Škola Breaku už druhý rok, s cieľom bolo podporiť, inšpirovať a nabiť energiou mladých tanečníkov.  Tento rok prišli súťažiaci okrem Bratislavy aj z Košíc, Nitry, Serede, Žiaru nad Hronom, Hliníku nad Hronom, Prievidze, Zvolena, Myjavy, Trnavy či aj z Maďarska, Čiech, Rakúska.

Vytvoriť niečo hodnotné...
Šamudovský hovorí nielen o tom, že tanec naučí veľa do bežného života, ale v mnohých prípadoch stane sa aj jeho súčasťou. „Aj keď sa to na prvý pohľad nezdá, ale cez break som sa strašne veľa naučil a nehovorím teraz o krokoch, trikoch a podobne.  Tomuto tancu sa venujem už viac ako 15 rokov a hneď od prvej chvíle ma zaujali netradičné pohyby a špecifická hudba.“
Breaking je podobne ako iné tance aj o filozofii, životnom postoji.
„Mne sa osobne najviac páči táto,“ hovorí Šamudovský. „Vytvárať z ničoho niečo hodnotné. Ako príklad uvediem Majka, keď prišiel na prvý tréning, ani nerozprával a teraz po ôsmich rokoch je majster sveta. U nás v Škole Breaku máme heslo Tréning robí kráľov! Jednoduché, ale výstižné.“
Stačí nabrať odvahu a prísť do domu kultúry pozrieť sa, vyskúšať.  Či už to bude tanec, spev či výroba kulís, plagátov, tréning robí naozaj divy. Kráľ sa ukrýva v každom z nás.
Lucia Marcinátová
Škola Breaku
• Originálny názov tanca -  breaking. Tento termín je odvodený od slova break  - čiže časť skladby, kde sú najvýraznejšie bicie a práve tieto časti sa najlepšie hodia na tancovanie breaku. 
•  Tanečníkov tohto štýlu voláme b-boys alebo b-girls, čo je skratka pre break boys alebo break girls. Tomuto tancu sa venuje aj Škola Breaku  - v Dome kultúry Dúbravka funguje od roku 2013.
• Tréningy prebiehajú utorky a štvrtky.
Rozbieha sa aj Dúbravský ateliér
Z pôvodnej pomerne hojnej ponuky krúžkov v Dúbravskom ateliéri (Komunitné centrum na Bazovského 6) sa zatiaľ otvoril kombinovaný krúžok 
výtvarno-fotografický so zameraním na digitálnu fotografiu, tvorivé písanie, šperk, modelovanie klasickú drevo-
rezbu, prácu s kožou a drôtovanie. 
Z jazykových kurzov od januára beží taliančina. Priebežne podľa záuj-
mu bude ateliér otvárať ďalšie krúžky, resp. špecializovať výtvarno-fotografický na jednotlivé oblasti. Záujemcovia majú možnosť hlásiť sa na telefónnom čísle 0918 422 806 alebo mailom na navratil@dubravka.sk.
Rodinné centrum Macko PROGRAM NA FEBRUÁR

Herňa pre verejnosť je otvorená každý pondelok a štvrtok v čase od 9:30 do 11:30,
PROGRAM V HERNI SA ZAČÍNA VŽDY O 10:00.
Piatky sú venované špeciálnym diskusným skupinám pre rodičov s deťmi, tiež v čase od 9:30 do 11.30.

1. 2. ZATVORENÉ – Polročné prázdniny
4. 2. Herňa spojená s prednáškou na tému „Dieťa: moje zrkadlo"
Príďte si k nám vypočuť prednášku na tému „Dieťa: moje zrkadlo“, o ktorom nám porozpráva Ľubica Macková - sprevádza ľudí v oblasti osobnostného rozvoja a kvantovej tvorbe reality.
5. 2. Podporná skupina dojčenia - Ako dlho dojčiť
Pravidelná podporná skupina dojčenia, príďte sa medzi nás porozprávať o aktuálnych témach so Saškou Somorovskou. 
5. 2. VALNÉ ZHROMAŽDENIE OZ RC MACKO
Pozývame  všetkých  členov,  sympatizantov  a širokú verejnosť. Zhromaždenie sa koná v čase 17:00 – 19:00.
8. 2. Herňa spojená s prednáškou na tému škôlka
Prečo je škôlka dôležitá a ako vybrať tú správnu, príde nám objasniť Ivana Matejovičová z EduKids, s.r.o.
11. 2. Šikovné ručičky Tvorivé dielničky pre najmenšie detičky s Ivanou. Vyrobíme si pekné valentínky pre milované osoby.
11. 2. Poobedná hernička s rozprávkou pre deti vo veku 3 - 6 rokov Prečítame si rozprávku o Snehulienke a budeme hľadať jablko a trpaslíkov. Tešíme sa na Vás v čase od 16:30 do 18:30.
12. 2. Kontaktné rodičovstvo Pravidelná diskusná skupina kontaktného rodičovstva. Ďalšie z pravidelných stretnutí venované rozhovorom o kontaktnom rodičovstve. Príďte sa niečo nové dozvedieť a podeliť sa so svojimi postrehmi a skúsenosťami pri výchove detí s psychologičkou a mamou Miškou Vargovou.
15. 2. Herňa. Tešíme sa na Vás a Vaše detičky v našej herni. 
18. 2. Herňa. Tešíme sa na Vás a Vaše detičky v našej herni. 
18. 2. Montessori po domácky. Pozývame Vás do našej Monte herničky v čase od 10:00 do 11:30. Je potrebné sa vopred prihlásiť e-mailom na bohacova.a@gmail.com
19. 2. Diskusná skupina Montessori po domácky - Pripravené prostredie doma. V tejto diskusnej skupine nám Andrea Boháčová príde porozprávať, čo to znamená "pripravené prostredie", a ako ho môžeme vytvoriť doma.
22. 2. - 28. 2. ZATVORENÉ – Jarné prázdniny
29. 2. Herňa. Tešíme sa na Vás a Vaše detičky v našej herni.

Aj vo februári sa tešíme na pravidelné stretnutia s Martou Babincovou určené nielen pre tehuľky - Tehuľkovské kruhy zmena termínu na druhú a štvrtú stredu v mesiaci o 17:00 hod. 

Mnoho ďalších aktivít a aktivitiek pre detičky i mamičky nájdete na http://www.mcmacko.sk/web/kurzy/
Toto všetko robia mamičky dobrovoľníčky vo svojom voľnom čase, zo srdiečka všetkým, ktorí sa zapojili. ĎAKUJEME.
Spojení hudbou, tradíciou a výnimočnou atmosférou
Jednotlivci, dvojice, skupinky. Kráčali po Jadranskej ulici smerom ku Kostolu sv. Kozmu a Damiána. Slnko lákalo na prechádzku, krásne počasie akoby predznamenávalo krásny zážitok.
Presne taký bol krátko pred Novým rokom prvý Vianočno-novoročný koncert pre všetkých Dúbravčanov pod záštitou starostu Martina Zaťoviča -  nevšedný a s atmosférou. Miesta v kostole sa zaplnili do posledného.  Programom sprevádzala Jana Klasová, vedúca Denného centra 2 v Dúbravke. „Slovo“ od nej prevzala hudba – spev a hra na organe manželov Ružovičovcov, vystúpenie operného speváka a hosťa podujatia Petra Oswalda, Cirkevný spevácky zbor pod vedením a taktovkou  pána Petra Fajkusa i spevokol Dúbravanky.
Hovorené slovo dostalo priestor v spomienkach a tradíciách z Dúbravky.  Čítalo sa z knižky Katky Jakubčíkovej, spoluzakladateľky prvého klubu dôchodcov v Dúbravke, autorky knihy Mamkina Dúbravka, samozrejme na slávnostnú - vianočnú tému. Dozvedeli sme sa, že na Vianoce sa v Dúbravke jedávala šošovicová polievka a vzácnym darom pod stromčekom bol napríklad pomaranč. 
Katka Jakubčíková potom zaželala všetko dobré do nového roku po chorvátsky, ako spomienku na chorvátskych  „Dúbravčanov“. K novoročným želaniam sa pridal  aj starosta Martin Zaťovič. „Aby bol ďalší rok v podobne príjemnej a pokojnej atmosfére ako dnešný koncert,“ povedal. Koncert bol novinkou v kultúrnej ponuke Dúbravky a myslíme, že úspešnou. Svedčili o tom zaplnené lavice, úprimný potlesk, pochvalné slová.
 (lum)
Fašiangy symbol veselosti aj stretnutí našich seniorov
Seniori si fašiangy pripomínajú spoločne. Prvé stretnutie zorganizovalo Denné centrum 4.
Naposledy sme si pred vianočnými sviatkami hovorili zamyslenia, dnes je čas uvoľniť sa, zabávať. Takýmito myšlienkami začala fašiangové posedenie pre seniorov, ktoré organizovalo Denné centrum 4, jeho vedúca Eva Považanová. Pripomenula, že fašiangy sú obdobím od Troch kráľov do polnoci pred škaredou Popolcovou stredou. Potom sa začína 40-dňový pôst, ktorý trvá až do Veľkého piatku. Tento rok pripadá Popolcová streda na 10. februára, je pripomienkou ľudskej konečnosti a cieľa či smerovania vlastného života. 
Kým sa začne pôst, zvyknú však ľudia plesovať, hodovať, tancovať, zabávať sa. Zvyky z histórie a bujaré zábavy spomenul starosta Dúbravky Martin Zaťovič a v podobne veselom duchu sa nieslo celé fašiangové popoludnie v Kultúrnom centre Fontána. Hudba, tanec, spev, dobré jedlo, dobrá spoločnosť a najmä dobrá zábava. Nechýbali tradičné fašiangové dobroty a pozvanie do tanca neodmietol ani  zástupca starostu Ľuboš Krajčír, ktorý to s dámami z denného centra poriadne roztancoval.
Fašiangové stretnutia a programy plánujú aj ostatné dúbravské denné centrá. 
(lum)
Dúbravčania boli na Štefana retro
Mestská časť prvýkrát odskúšala Štefánsku zábavu, Dúbravčania sa v kostýmoch nenechali zahanbiť.
„Ďakujeme za pekný večer, Darina a Peter.“ Takýto nápis sa dal počas večera v kultúrnom dome vidieť na jednom z písacích strojov, ktoré boli súčasťou programu. Aj tieto stroje totiž pripomínali časy dávno minulé či nedávne. 
Taký bol cieľ Štefánskej zábavy, ktorá sa niesla v štýle retro. Ako už názov napovedá Modrá sála Domu kultúry Dúbravka sa ľuďmi v retro oblečeniach zaplnila na Štefana, čiže 26. decembra. Podujatie organizovala mestská časť v spolupráci s agentúrou Woow.
Bolo možné stretnúť mužov v šuštiakoch, s umelými bokombradami či fúzami, v klobúkoch i parochniach. Tú najväčšiu si dal na hlavu starosta Dúbravky Martin Zaťovič, vytiahol aj svoje staré tesiláky. Viaceré dámy sa zmenili na hippies krásky, nechýbali farebné košele, klobúky.  Celá akcia pripomínala nedávnu minulosť, a to či už hudbou v podaní skupiny Silent Trio, ktorá zahrala vypalovačky od Teamu, Michala Davida i svetové hity, no aj súťažami či tombolou. V nej  bolo možné vyhrať napríklad auto na víkend, tortu, darčekový kôš, no aj vrece toaletného papiera, štangľu salámy či držkovú vo vrecúšku. 
Zaujímavé bolo sledovať tanečnú zábavu, kde sa na parkete stretli generácie, mladší s divokejšími krokmi i skokmi, staršie páry, ktoré sa predviedli serióznymi spoločenskými tancami. Spojila ich   retro zábava v súčasnosti.                               
(lum)
Vrece plné peňazí dokáže oživiť aj samovraha
České herecké hviezdy sa blysli na komediálnom predstavení Rukojmí bez rizika v Dome kultúry Dúbravka.
Slovenskú premiéru francúzskej divadelnej komédie s kriminálnou zápletkou si mohli Dúbravčania vychutnať v pondelok 18. januára v Dome kultúry Dúbravka. Dvoch dlhoročných priateľov, v podaní vynikajúcich českých hercov Václava Vydru a Jána Šťastného, spája rovnaký úmysel ukončiť život samovraždou.
Marc je obľúbený autor románov pre ženy, ale dlhší čas mu chýba inšpirácia. Luca, milovníka dievčenských sŕdc, opustila žena a teraz sa k nemu opäť vrátila. Spoločná samovražda sa im javí ako ideálne riešenie, ale ich plán im prekazí trojica unikajúcich amatérskych lupičov s vrecom plných peňazí. Pri pohľade naň dostávajú obaja samovrahovia znova chuť do života...
Lupičské trio potrebuje plán a za dverami je polícia. Atmosféru francúzskej komédie Alaina Reynauda Fourtona “Rukojmí bez rizika” umocnila aj pôsobivá francúzska hudba.
Plné hľadisko domu kultúry odpovedalo na záver prestavenia hviezdnemu hereckému obsadeniu potleskom a organizátori prísľubom ďalších divadelných stretnutí v Dúbravke.
(Z februárovej ponuky domu kultúry bude iste zaujímavý film Wilsonov, bláznivá detektívna komédia z prostredia starej Bratislavy na motívy knihy Michala Hvoreckého s vynikajúcim Jiřím Macháčkom v hlavnej úlohe.)                                     
(dš)  
Jarné prázdniny v horách, na lyžiach či v múzeu v strede Európy
Blíži sa termín jarných prázdnin. Rozmýšľali ste už, kde ich s deťmi strávite? Jarné prázdniny sa zvyčajne nesú v duchu  zimných športov,  predstavíme vám preto lyžiarske centrum na Slovensku, ktoré  nie je ďaleko od Bratislavy, má zvyčajne vhodné lyžiarske podmienky  a navyše je vhodné aj pre začiatočníkov. Výhodou je denné aj večerné lyžovanie.
Ide o stredisko Stred Európy, ktoré je k dispozícii počas celého roka a ako už názov napovedá, je umiestnené v strede obce Krahule v bezprostrednej blízkosti nástupnej stanice vlekov. Ponúka komplexné služby pre návštevníkov a počas zimnej sezóny aj pobyty pre rodiny.
Okrem toho je možné využiť služby Relax centra Skalka vzdia-
leného asi 6 kilometrov alebo sa vydať do kráľovskej Kremnice. Tu   možno  navštíviť Múzeum mincí a medailí, stálu expozíciu dejín lyžovania na Slovensku, Banské múzeum v štôlni Andrej, Kostol sv. Kataríny, hradný areál – mestský hrad a neskorogotický meštiansky dom.
V obci Krahule sa nachádza novovybudovaná drevená vyhliadková veža s výhľadom na mesto Kremnica a okolie, nehovoriac o množstve vyznačených turistických trás vrátane bežkárskych.
Len na skok z Krahúľ sa nachádza  kúpeľné mesto Turčianske Teplice, ktoré ponúka svoje služby, nájdete tu aqupark, termálne kúpalisko, rôzne druhy masáží a relax v nádhernom mestskom parku.
Okolie Krahúľ je tiež bohaté na rôzne kultúrno-športové aktivity, ktoré sú vhodné ako pre deti, tak aj pre dospelých. Nudiť sa preto ne-
budete, a to či už so snehom alebo aj bez.
Všetky potrebné informácie o tom, čo sa deje na Krahuliach a v okolí nájdete na stránke:
http://www.skikrahule.sk/
(šm)
Dúbravské rozprávky
Pudingove cestovateľské sny
 
„Je to možné? Už niekoľko dní stále leje,“ hútal si kocúrik Puding. Keďže ho stále škriabalo v krku, odkedy sa preháňal mokrý po dúbravských kopcoch. Pani Ružová mu naordinovala ležanie v pelechu rovno pri radiátore. 

Puding pokojne tu lež,
chrípke ty už neujdeš!
Teplý čajík, medík k tomu
ňufák nevystrčíš z domu.
Toto treba vyležať,
chorý vonku nebehať!

A tak mal Puding plno času premýšľať o svete. Dokonca si z dlhej chvíle prezeral aj encyklopédiu, ktorú našiel v dúbravskej knižnici. Teplo z radiátora ho v pelechu tak ukolísalo, že si Puding ani nevšimol, ako rýchlo zadriemal.

„Čože sa to deje? Svet sa zbláznil? Kde som sa to ocitol? Pomóc, kominár,“ preľakol sa Puding, keď zbadal nad sebou celkom čiernu tvár, z ktorej bielo žiarili len dva rady krásnych mliečnych zubov. „Ale kdeže, Puding! Máš cestovateľský sen,“ prehovorila usmiata tvár. „Momentálne si v Afrike a tu je čierna farba pokožky celkom bežná. Volám sa Bandugo a som černoch.“

Puding začudovane zažmurkal, ale to už sa tvár Banduga rozplynula a on stál zoči voči krásnej dievčine. „Ahoj, krásavica! Ty si musela pekne vyvádzať, keď sa ti očká posunuli nakrivo...“ zdvorilo sa uklonil kocúrik.

„Ále Puding, ty si ešte nepočul o Číne? Som princezná Lotukiti, teší ma. Chceš cestovať ďalej po svete? Lebo napríklad moja arabská kamarátka Myrthil si tvár zakrýva závojom, eskimáčka Kima zasa rada údi ryby...“

Rozhovorila sa Lotukity. Ale tu odrazu pred kocúrikovými očami zažiarili všetky farby sveta. Nevedel sa vynadívať na toľkú nádheru. Dve krásne deti s tmavšou pleťou tancovali tak, ako to Puding ešte nikdy nevidel.

„Ahoj Puding, som Eržika a toto je môj brat Dežko. Sme rómske deti a patríme do svetoznámeho kočovného národa.“

„Jéj, to ma odveziete domov na koči?“ potešil sa Puding.
Dežko kocúrikovi vysvetlil, že kočovný národ je taký, ktorý nemá svoju vlastnú krajinu, ale cestuje a presúva sa po celom svete.
„Jú, to by sa mi páčilo, ale...“ zarazil sa kocúrik, „mňa čaká doma Pani Ružová a všetci kamaráti. Ako sa teraz vrátim späť?“

Puding, preč je teplota,
užívaj si života!
Keď sa von zas vychystáš,
osušiť si kožuch dáš,
inak chrípku nachytáš!
Vstávaj, buď sa, nezbeda,
najvyšší čas obeda!

Puding otvoril oči a to bolo radosti! Veľký cestovateľ sa prebudil z cestovateľských snov šťastne vo svojom pelechu. A pri dobrom obede Pani Ružovej porozprával:

V Afrike sú čierni ľudia,
Eskimáci ryby údia.
v Číne šikmé oči majú,
Arabi tvár zakrývajú.
Rómovia, tí kočujú,
hudbu, tanec milujú.
Svet ten tisíc farieb má,
Lásku však len jednu zná. 						 	

Zuzana Tkáčiková
Významní a vynikajúci dúbravskí športovci
V našej mestskej časti sa narodili, dlhšie žili, resp. stále žijú bývalí vynikajúci československí či slovenskí reprezentanti, ktorí získali najcennejšie medaily na olympiáde či majstrovstvách sveta a Európy, na majstrovstvách Československa a Slovenska.
Je to predovšetkým olympijský víťaz, trojnásobný majster sveta a druhý športovec storočia Anton Tkáč, hokejový majster sveta Dárius Rusnák, volejbalový majster sveta z roku 1966, strieborný z OH 1964, bronzový z OH 1968 a tréner ČH Bratislava, víťaza Európskeho pohára klubov Pavel Schenk, futbalový majster Európy z Belehradu Ján Švehlík, majsterka sveta v kulturistike Hana Štěpánková, päťnásobná majsterka Československa v džude Dáša Melichárková, niekoľkonásobný majster Slovenska v gymnastike Martin Modlitba či trénerka športovca storočia Ondreja Nepelu Hilda Múdra, ktorá nedávno oslávila krásne životné jubileum.                                                                                                                       
Významné miesto medzi obyvateľmi Dúbravky patrí aj horolezcovi Jozefovi Justovi, ktorý bol členom horolezeckých výprav na Kančendžongu (v roku 1981) a trikrát na Everest (1984, 1987 a 1988). V roku 1988 vystúpil na dve 
osemtisícovky Lhoce a Everest. Práve druhý výstup mu bol osudný, lebo pri zostupe z vrcholu Everestu zahynul. Jeho manželka Janka Justová žije v Dúbravke.                                                                                                                     
Zaujímavou rodinou, ktorá dlhé roky býva v Dúbravke, sú Jana a Tomáš Kuťkovci. Jana je bývalá dlhoročná reprezentantka v hádzanej, úspešná trénerka a učiteľkou na ZŠ Nejedlého. Jej manžel Tomáš viedol v minulosti popredné české, slovenské či nemecké prvoligové hádzanárske družstvá žien a bol tiež trénerom československej a neskôr a slovenskej reprezentácie. Aj všetky ich tri deti sa venovali, resp. ešte venujú športu.                                                      
V prípade dcér jablko nepadlo ďaleko od stromu. Staršia Petra obliekala dres niektorých prvoligových hádzanárskych ženských družstiev a dnes pracuje ako športová redaktorka v súkromnej televízii. Mladšia Marcela to dokonca dotiahla až do slovenskej reprezentácie. Momentálne po druhej materskej dovolenke oblieka dres bratislavského Štartu. Športu sa venuje aj syn Tomáš, ktorý patril v juniorskej kategórii medzi európsku špičku v rock and rolle.
Jozef Petrovský
Výsledkový servis 
□ HOKEJ                                                                                                                         
● EXTRALIGA JUNIOROV (U20) –  29. kolo: ŠHK HOBA -  HK Havrani Piešťany 15:3. 30. kolo: HK Havrani Piešťany - ŠHK HOBA 0:11. 35. kolo: ŠHK HOBA – HC Dukla Trenčín 0:2. 36. kolo: ŠHK HOBA – MsHKM Žilina 1:5. Konečné poradie po základnej časti: 1.HC Slovan Bratislava 86, 2.Banská Bystrica 79, 3.SR ´18 72,... 16.ŠHK HOBA 20, 18.HK Havrani Piešťany 2.                                                                                                 
Nadstavbová skupina o 13. – 18. miesto, 1. kolo: ŠHK HOBA – HK Havrani Piešťany 4:1. 2. kolo: ŠHK HOBA – voľný žreb. 3. kolo: HK Mládež Michalovce - ŠHK HOBA 2:4. 4. kolo: HC Košice - ŠHK HOBA 6:4. Priebežné poradie: 13.HC Košice 9, 14.MHC Martin 7, 15.ŠHK HOBA 6,... 18. HK Havrani Piešťany 0.
● 1. LIGA DORASTU (U18) – 29. a 30. kolo: ŠHK HOBA – voľný žreb. 33. a 34. kolo: HK Iskra  Partizánske – ŠHK HOBA 5:4 a 5:1. 35. a 36. kolo: ŠHK HOBA – voľný žreb. 37. a 38. kolo: Dubnica - ŠHK HOBA 2:1 a 3:1. Priebežné poradie: 1.HK Havrani Piešťany 86,... 8.ŠHK HOBA 54, 13.HC Bardejov 12.                                                                                      
● 1. LIGA, STARŠÍ  ŽIACI (9 ŠHT, U15) ZsZĽH – Nadstavbová skupina o 7. – 12. miesto, 7. kolo: HK Iskra Partizánske - ŠHK HOBA 3:2. 9. kolo: Piešťany - ŠHK HOBA 9:3. 10. kolo: ŠHK HOBA – HK Levice 4:2. Konečné poradie v nadstavbovej skupine: 1.HK Iskra Partizánske 17,... 4.ŠHK HOBA 7, 6.HK Levice 4. Nadstavbová časť o umiestenie, 1. kolo: HC Topoľčany - ŠHK HOBA 7:3. Priebežné poradie: 1.Okanagan Tigers Viedeň 2,... 5.ŠHK HOBA 0, 6.HK Trnava 0.                                                                         
● 1. LIGA, STARŠÍ  ŽIACI (8. ŠHT, U14) ZsZĽH - Nadstavbová skupina o 7. – 12. miesto, 7. kolo: HK Iskra Partizánske - ŠHK HOBA 2:2. 9. kolo: Piešťany - ŠHK HOBA 2:6. 10. kolo: ŠHK HOBA – HK Levice 12:0. Konečné poradie v nadstavbovej skupine: 1.ŠHK HOBA 19,... 6.HK Levice 0. Nadstavbová časť o umiestenie, 1. kolo: HC Topoľčany - ŠHK HOBA 7:3. Priebežné poradie: 1.Okanagan Tigers Viedeň 2,... 5.ŠHK HOBA 0, 6.HK Trnava 0.                                                                                                                        
● 1. LIGA, MLADŠÍ ŽIACI (7. ŠHT, U13) ZsZĽH – Nadstavbová skupina o 7. – 12. miesto, 7. kolo: ŠHK HOBA - HK Iskra  Partizánske 11:4. 9. kolo: ŠHK HOBA – Piešťany 3:3. 10. kolo: HK Levice - ŠHK HOBA 0:6. Konečné poradie v nadstavbovej skupine: 1.HK Havrani Piešťany 19, 2.ŠHK HOBA 15,... 6.HK Iskra Partizánske 6. Nadstavbová časť o umiestenie, 1. kolo: ŠHK HOBA – HC Topoľčany 12:2. Priebežné poradie: 1.ŠHK HOBA 2,... 6.HC Topoľčany 0.                                                                                                            ● 1. LIGA, MLADŠÍ ŽIACI (6. ŠHT, U12) ZsZĽH - Nadstavbová skupina o 7. – 12. miesto, 7. kolo: ŠHK HOBA - HK Iskra  Partizánske 6:3. 9. kolo: ŠHK HOBA – Piešťany 7:7. 10. kolo: HK Levice - ŠHK HOBA 8:5. Konečné poradie v nadstavbovej skupine: 1.ŠHK HOBA 17,... 6.Trnava 0. Nadstavbová časť o umiestenie, 1. kolo: ŠHK HOBA – HC Topoľčany 5:5.
                                                                                                                                     □ VOLEJBAL                                                                                                                                     
● 2. LIGA ŽIEN, skupina Bratislava – 8. kolo: ŠŠK Bilíkova – VO TJ Strojár Malacky 3:1. 9. kolo: TJ Slovan Modra - ŠŠK Bilíkova 3:2.                                                                                      ●1. LIGA JUNIORIEK, skupina západ – 6. kolo: ŠŠK Bilíkova – MVK Frigolog Nové Mesto 3:0 a 3:2. 8. kolo: ŠŠK Bilíkova – COP Volley Nitra 3:1 a 0:3. 9. kolo: ŠŠK Považská Bystrica – ŠŠK Bilíkova 0:3 a 0:3.
● 2. LIGA JUNIORIEK, skupina Bratislava, 6. kolo: ŠVK Pezinok - ŠŠK Bilíkova 0:3.                                 
● M - SR MO KADETIEK, oblasť Bratislava, 8. kolo: ŠŠK Bilíkova A – ŠVK Pezinok 3:0, 9. kolo: ŠŠK Bilíkova B - Slávia UK Dráčik B 3:2, VK Slávia UK Dráčik C - ŠŠK Bilíkova A 0:3. 10. kolo: ŠŠK Bilíkova A - ŠŠK Bilíkova B 3:0. 11. kolo: ŠŠK Bilíkova B – ŠŠK VIVUS A 0:3.
● M-SR STARŠÍCH ŽIAČOK, oblasť Bratislava, 8. kolo: ŠŠK Bilíkova C - ŠŠK Bilíkova B 0:3 a 0:3, ŠŠK Bilíkova A – ŠVK Pezinok 3:0 a 3:0. 9. kolo: ŠŠK Bilíkova A – VK Slávia UK Dráčik Bratislava B 3:0 a 3:0, ŠŠK Bilíkova B – VK Studienka 3:1 a 3:1, ZK IMA VK Bratislava - ŠŠK Bilíkova C 3:0 a 3:0. 10. kolo: ZK IMA VK Bratislava - ŠŠK Bilíkova B 2:3 a 0:3, VK Slávia UK Dráčik A - ŠŠK Bilíkova A 3:1 a 0:3. 11. kolo: ŠŠK Bilíkova B – ŠVK Pezinok A 3:2 a 3:2, ŠŠK Bilíkova A – VTC Pezinok 3:0 a 3:0, ŠVK Pezinok B - ŠŠK Bilíkova C 1:3 a 0:3.
●M - SR STARŠÍCH ŽIAKOV, oblasť Bratislava, 3. kolo: ŠVK Bílikova - VKP Bratislava B 3:0.                                                                                                                                                      

□ FUTSAL
● 2. SLOVENSKÁ LIGA MUŽOV, región Bratislava – 13. kolo: Katenačo Dúbravka – ŠK Pinerola Bratislava B 6:3. 14. kolo: AK47 Bratislava – Katenačo Dúbravka 3:5. 15. kolo: Katenačo Dúbravka – FCK Minimax Bratislava 2:5. 16. kolo: ŠK Račišdorf - Katenačo Dúbravka 6:2. Priebežné poradie: 1.Slov.Matic FOFO B 45,... 12.Katenačo Dúbravka 21, 20.FT Karlova Ves 8.
                                                                                                                              □ FUTBAL
● ZHL mladších žiakov (2003 a mladší) O pohár BSK, 2. kolo: FKP Dúbravka – ŠK Bernolákovo 0:8. 3. kolo: OFK Dunajská Lužná - FKP Dúbravka 1:5. 4. kolo: FKP Dúbravka – FKŠ Hamuliakovo 12:0. 5. kolo: TJ Jarovce - FKP Dúbravka 0:16. Priebežné poradie: 1.Bernolákovo  12, 2.FKP Dúbravka 9,...  Jarovce 1.                                                                          ●ZHL prípraviek (roč. 2005 a mladší) O pohár predsedu OblFZ Bratislava – mesto,  A skupina - 2. kolo: FK Lamač – FK Dúbravka 3:2. 3. kolo: FK Dúbravka – MŠK Iskra Petržalka 4:2. 4. kolo: Vajnory - FK Dúbravka 2:4. Priebežné poradie: 1.Vrakuňa 7,... 3.FK Dúbravka 6, 7.Rača B 1.                                                               (map)

Hokejový pohár ostal v Dúbravke
Na druhý vianočný sviatok si na dúbravskom zimnom štadióne dali zraz hokejoví štvrtáci. Štyri družstvá bojovali o prvenstvo v štvrtom ročníku vianočného turnaja O pohár MČ Dúbravka. So súhlasom riadiaceho orgánu sa turnaj odohral na celom klzisku. Hralo sa systémom každý s každým a turnaj vyhrali s prevahou domáci hokejisti. Vianočné podujatie hodnotí športový riaditeľ ŠHK HOBA Braňo Semančík:    
“Turnaj sa odohral vo výbornej atmosfére a na výbornej organizačnej úrovni, čo na záver vyslovili všetky zúčastnené družstvá. Poďakovanie patrí MČ Dúbravka, vedúcemu družstva Jaroslavovi Lukáčikovi a všetkým naším rodičom, ktorí nám pomohli s organizáciou vydareného a úspešného podujatia. Blahoželám našim mladým hokejistom a ďakujem im za vzornú reprezentáciu klubu.“ Ceny najlepším družstvám a jednotlivcom odovzdali starosta Martin Zaťovič a poslanec Juraj Káčer.                                                                                                 
■ VÝSLEDKY: ŠHK HOBA – HK Trnava 9:2, góly HOBY: M. Somorovský 3, A. Fehér 2, T. Šeleng, J. Kovář, A. Jenčík, N. Dedík. SHC Wild Panthers – Dukla Trenčín 6:3, SHC Wild – HOBA 2:5, góly HOBY: M. Somorovský 2, P. Lepieš, L. Glosíková, J. Kovář. Trenčín – Trnava 6:3, Trnava – SHC Wild 3:5, HOBA – Trenčín 10:4, góly HOBY: F. Mislovič, L. Glosíková a F. Fehér po 2, P. Lepieš, M. Somorovský, J. Jakubec, T. Šeleng.                      ■ KONEČNÉ PORADIE: 1.ŠHK HOBA 6 (24:8), 2.Dukla Trenčín 4 (18:18), 3.SHC Wild Panthers 2 (12:16), 4.HK Trnava 0 (8:20). Za najlepších hráčov HOBY v jednotlivých stretnutiach boli postupne vyhlásení: Maxim Somorovský, Leo Lukáčik a Peter Lepieš. Individuálne ocenenia – najlepší brankár Lívia Debnárová (SHC Wild Panthers), obranca Jaroslav Kovář (ŠHK HOBA), útočník Matúš Trokan (HK Trnava) a hráč Alex Gašo (Dukla Trenčín).                                                                                                                      
(pet)
Trojkráľovým víťazom sa stal Dubeň   
Športový rok v Dúbravke sa už tradične začína Trojkráľovým turnajom v Rapid šachu. Šachový oddiel Tatran Dúbravka organizoval v tomto roku už 16. ročník Turnaj sa konal za rekordnej účasti 102 hráčov. Preto sa hralo nielen vo veľkej sále Kultúrneho strediska Fontána, ale aj v menšej zasadačke. Víťazom turnaja sa stal Igor Dubeň zo susednej Devínskej Novej Vsi. Všetkých účastníkov na začiatku turnaja pozdravil starosta Dúbravky Martin Zaťovič.   
Turnaja sa okrem domácich šachistov (Tatran a Dúbravan) zúčastnili aj pretekári z ďalších bratislavských klubov, ale aj z Dunajskej Stredy, Čadce, Banskej Bystrice, Topoľčian či Hlohovca. Päť účastníkov bolo dokonca z Moravy. Hralo sa tradične na deväť kôl a 2x15 minút na jednu partiu. Najbližšie šachové podujatie v Dúbravke bude v septembri v rámci  hodov.                                                                                                                                     „Podujatie malo ako už tradične veľmi dobrú úroveň. Kvalitu zabezpečilo aj 18 účastníkov s ratingom 2000, z ktorých viacerí okúsili extraligovú súťaž. Teší nás, že sa ho zúčastnilo toľko pretekárov od školákov až po seniorov. Dočkali sme sa aj pre-
kvapení, keď papieroví favoriti zlyhali. Na prvých dvoch miestach totiž skončili hráči z 10. resp. až z 35. miesta štartovej listiny,“ povedal nám riaditeľ turnaja Ľuboslav Škoviera.
                                                   VÝSLEDKY 1. Igor Dubeň (ŠK Strelec Devínska Nová Ves) 7,5, 2. Martin Jablonický (TJ Slávia CAISSSA Čadca) 7,5, 3. Claudiu Zetocha (ŠK Slovan Bratislava) 7. Najlepší v ďalších kategóriách – mladší žiaci: Kamil Bánas (ŠK Modra), starší žiaci: Ondrej Vadila (ŠK Slovan Bratislava), juniori: Jakub Suchanský (Kšn Bratislava), žena: Katarína Bánasová (ŠK Modra), mladší seniori: Stanislav Kanuk (Ks Pezinok), starší seniori: Gustav Šturc (ŠK Slovan Bratislava),  Tatran Dúbravka: Ivan Chodák.                                  
(pej)                     
                                            
DÚBRAVSKÉ NOVINY * Vychádzajú mesačne * Vydáva samospráva mestskej časti Dúbravka,  Žatevná 2, 841 02 Bratislava *  IČO: 00603406 * Mediálna komisia:  Mgr. Marcel Burkert (predseda), Vladimír Straka (podpredseda), Maroš Repík, Ing. Jana Jarošová, Miroslav Markovič, Jozef  Petrovský, Jozef Beňadik, Ing. Peter Hanulík (členovia) * Tajomník MK: Mgr. Ľubo Navrátil  * Šéfredaktorka: Mgr. Lucia Marcinátová * Inzercia a administrácia: Dúbravské noviny, Žatevná 4, tel.:  02/6920 2521,  e-mail: tlacove@dubravka.sk  *  Inzeráty posielajte na navratil@dubravka.sk * Tlač: Versus, s.r.o. * Redakcia si vyhradzuje právo krátenia, úpravy aj neuverejnenia neobjednaných príspevkov  * Nevyžiadané príspevky a podkladové materiály nevraciame  * Reg. číslo EV4115/10 * Vyšlo 29. januára 2016.